title: Suonsalmen kanava

text: Suonsalmen kanava sijaitsee Hirvensalmella Puulaveden ja Liekunejärven välillä. Suluton avokanava on noin 200 metriä pitkä ja alusten suurin sallittu syväys on 2,0 metriä. Suonsalmen kanava lienee rakennettu samaan aikaan, kun Puulaveden pintaa laskettiin noin 2 metriä. Tämä laskeminen tapahtui kahdessa vaiheessa 1831–1842 ja 1853–1861. Kanava on todennäköisesti myös syvennetty myöhemmin, koska sen kautta kulki 1800- ja 1900-lukujen vaihteessa matkustajalaiva Hirvensalmen ja Otavan sataman välisellä reitillä.


title: Svenska Yle

text: Svenska Yle on kokonaisuus, joka muodostuu Yleisradion ruotsinkielisistä toimituksista. Ne tuottavat sisältöä ruotsinkielisille radiokanaville Yle Vegalle, Yle X3M:lle ja televisiokanava Yle Femille sekä svenska.yle.fi-nettipalvelulle.


title: Svenska Yle

text: Svenska Ylen johtaja on Marit af Björkesten. Svenska Ylen väliaikaisena johtajana toimi Johanna Törn-Mangs heinäkuusta 2017.


title: Ilves FS

text: Ilves FS on Suomen korkeimmalla sarjatasolla, Futsal-liigassa, pelaava futsaljoukkue. Joukkue on kahdeksalla Suomen mestaruudellaan liigan kautta aikain menestynein seura.


title: Ilves FS

text: Alun perin seuran nimi oli "Duck Park Rangers FC" (DPR FC), joka perustettiin jalkapalloseurana vuonna 1992. Kilpailutoiminta futsalissa alkoi Suomessa 1997, jolloin liiga perustettiin. DPR FC oli mukana liigassa sen perustamisesta lähtien. Vuonna 2001 DPR FC aloitti yhteistyön Tampereen Ilveksen kanssa ja otti nimekseen "Ilves FS".


title: Ilves FS

text: DPR FC:nä seura voitti SM-pronssin vuonna 2001. Sen jälkeen Ilves on saavuttanut muun muassa kahdeksan Suomen mestaruutta ja kolme Futsal Cupin voittoa. Ilves on myös edustanut Suomea UEFA Futsal Cupissa viisi kertaa.


title: Ilves FS

text: Seuralla on myös naisten joukkue, joka pelaa Naisten Futsal-liigassa. Joukkue voitti Suomen mestaruuden ja Futsal Cupin kaudella 2013-2014.Suomen futsalmaajoukkueessa esiintyneet Ilves-pelaajat:


title: Ilves FS

text: Joukkueen kokoonpano kaudella 2011–2012:


title: Kivisilmän kanava

text: Kivisilmän kanava sijaitsee Kouvolassa Tihvetjärven ja Luujärven välisellä kapealla kannaksella. Suluttoman kanavan pituus on 30 metriä ja leveys alle 10 metriä. Kanava on rakennettu luultavimmin 1900-luvun alkupuolella samaan aikaan kun alueella tehtiin uittoväylien rakennustöitä.


title: Paraskeví Patoulídou

text: Paraskeví ”Voúla” Patoulídou (, s. 29. maaliskuuta 1965 Tripótamos, lähellä Flórinaa) on entinen kreikkalainen yleisurheilija, 100 metrin aitajuoksun olympiavoittaja Barcelonassa 1992.


title: Paraskeví Patoulídou

text: Patoulídou juoksi 100 metrin aitojen alkuerissä ennätyksensä 12,96. Välierissä hän paransi ennätystään tuloksella 12,88 ja hänestä tuli ensimmäinen kreikkalaisnainen, joka oli selvinnyt olympiafinaaliin juoksulajissa.


title: Paraskeví Patoulídou

text: Aitojen selvä ennakkosuosikki oli Gail Devers, joka johti kilpailua viimeiselle aidalle asti, mutta löi jalkansa pahasti, horjahti ja kaatui maaliviivalle jääden viidenneksi ajalla 12,75. Patoulídou juoksi elämänsä juoksun ja teki uuden, edelleen voimassa olevan Kreikan ennätyksen 12,64 voittaen kultaa. Hän tuuletti onnellisena luullen saaneensa hopeaa. Kun hän sitten näki hidastuksen stadionin suurelta taululta, hän putosi hämmästyksestä polvilleen tajuttuaan voittaneensa. Patoulídousta tuli Kreikan ensimmäinen naispuolinen olympiavoittaja.


title: Paraskeví Patoulídou

text: Yllätysvoitto teki Patoulídousta kansallissankarin yhdessä painonnoston olympiavoittaja Pirros Dimasin kanssa. Heidän katsottiin aloittaneen uuden ajan Kreikan urheilussa ja tämä pitikin paikkansa ainakin mitalitilastojen valossa. Kreikka sai mitaleja seuraavasti: kaksi vuonna 1992, kahdeksan vuonna 1996, 13 vuonna 2000 ja 16 vuonna 2004. Tosin vuonna 2008 Kreikka voitti neljä mitalia, joista yksikään ei ollut kultainen.


title: Paraskeví Patoulídou

text: Olympiakullan jälkeen Patoulídou päätti vaihtaa lajia ja palasi alkuperäiseen urheilumuotoonsa pituushyppyyn. Hän pääsi olympiafinaaliin karsinnan viimeisenä mukaan selvinneenä Atlantassa 1996 ja sijoittui kymmenenneksi. Hän otti osaa pituushyppääjänä myös seuraaviin olympialaisiin ja Ateenan kotikisoissa 2004 hän oli 39-vuotiaana mukana 4×100 metrin viestijoukkueessa. Hän oli yksi viidestä kreikkalaisesta urheilusankarista, jotka valittiin olympiasoihdun viimeisiksi viestinviejiksi.


title: Yhdistetyn maailmancup 2008–2009

text: Yhdistetyn maailmancup 2008–2009 alkoi 29. marraskuuta 2008 Kuusamossa ja päättyi 15. maaliskuuta 2009 Vikersundissa. Kauden aikana järjestettiin 23 henkilökohtaista kilpailua ja yksi joukkuekilpailu. Suomen Anssi Koivuranta voitti kokonaiskilpailun ennen Norjan Magnus Moania.


title: Yhdistetyn maailmancup 2008–2009

text: Kauden aikana kaikissa henkilökohtaisissa kilpailuissa oli vain yksi hyppykierros ja 10 kilometrin hiihto kun aikaisemmilla kausilla normaalikilpailussa on hypätty kaksi kierrosta ja hiihdetty 15 kilometriä ja sprinttikilpailussa hypätty yksi kierros ja hiihdetty 7,5 kilometriä. Myös muita kilpailumuotomuunnelmia on ollut. Kansainvälisen hiihtoliiton mukaan muutoksen tavoitteena oli selkeyttää lajia ja lyhentää kilpailupäivää.


title: Yhdistetyn maailmancup 2008–2009

text: Mainittuna kymmenen parasta:


title: Väriympyrä

text: Väriympyrä on värijärjestelmien tärkein osatekijä. Väriympyrä on värikappaleen, ns. väriatlaksen ulkolaidalle sijoitettu puhtaitten värisävyjen muodostama ympyrän tai jonkin muun muotoinen kehä. Väriympyrässä eri sävyt sijaitsevat kirjon (spektrin) mukaisessa järjestyksessä siten, että kirjon ulommaisten sävyjen, punaisen ja sinivioletin, väliin on yleensä sijoitettu myös kirjoon kuulumattomat ns. purppurasävyt. Näiden värisävyjen omassa spektrissä on kaksi maksimihuippua, punainen ja sininen, joiden yhteisvaikutuksesta värisävy näyttää sinipunaiselta. Muun muassa neliväripainatuksen ja tulostimien CMYK-väreistä magentan (M) värisävy on tällainen. Väriympyrän sävyjen jaottelu esitetään joko portaittaisesti tai jopa liukuvana siirtymänä sävystä toiseen. Esimerkiksi Isaac Newtonin, Otto Rungen, Johann Wolfgang von Goethen, Michel-Eugène Chevreul’n, Johannes Ittenin, Wilhelm Oswaldtin, Albert Munsellin, Heinrich Freilingin, CIE:n ja NCS:n värijärjestelmän puhtaiden värisävyjen määrä ja sijainti väriympyrällä on toisistaan poikkeava.


title: Rutapohjan kanava

text: Rutapohjan kanava sijaitsee Leivonmäellä Rutajärvestä Päijänteen Rutalahteen laskevan Rutajoen suulla. 386 metriä pitkä Rutapohjan kanava kaivettiin vuosina 1850–1853 Rutajärvestä Rutajokeen ja samalla Rutajärven pinta aleni noin 2 metriä.


title: Rutapohjan kanava

text: Järven pintaa alennettiin vielä 1,5 metriä vuosina 1890–1894. Kanavan avulla haluttiin myös helpottaa puutavaran uittoa Päijänteelle ja samassa yhteydessä Rutajoella tehtiin perkaustöitä ja sen varrelle rakennettiin uittokouruja. Puutavaran uitto Rutapohjan kanavan ja Rutajoen kautta jatkui aina 1950-luvun alkuun saakka.


title: Salmelan kanava

text: Salmelan kanava sijaitsee Leivonmäellä Rutajärven ja Keskisenveden välisellä kannaksella. Kanavan pituus on noin 500 metriä. Kannaksen läpi virtasi alun perin puro ja se kaivettiin kanavaksi todennäköisesti vuonna 1886 samalla kun Keskisenveden pintaa laskettiin noin metrin verran niin että se tuli samalle tasolle Rutajärven pinnan kanssa. Salmelan kanavaa käytettiin puutavaran uittoon aina 1950-luvun alkuun saakka. Nykyisin kanavassa on vain veneliikennettä.


title: Kuutin kanava

text: Kuutin kanava sijaitsee Kouvolassa Repoveden kansallispuiston Tervajärven ja Repoveden välillä. Suluttoman kanavan pituus on 270 metriä ja se rakennettiin 1912 helpottamaan puutavaran uittoa. Koska Tervajärven ja Repoveden välinen korkeusero on 2,3 metriä, tukit kulkivat alas kanavaa Repovedelle virran vieminä. Kanavassa ei kuitenkaan ollut kaikkina aikoina riittävästi vettä ja kivetyn kanavan syventäminen olisi tullut liian kalliiksi, joten kanavauomaan rakennettiin puinen uittoränni. Puutavaraa uitettiin rännin kautta aina vuoteen 1968 saakka. Uittoränni kunnostettiin 1996–1997 matkailunähtävyydeksi.


title: Rushin diskografia

text: Rush on kanadalainen rock-yhtye, joka perustettiin elokuussa 1968. Yhtyeen jäsenet ovat Geddy Lee (basso, koskettimet ja laulu), Alex Lifeson (kitara) ja Neil Peart (rummut). Yhtyeen nykyinen kokoonpano on säilynyt samana vuodesta 1974, jolloin Peart liittyi yhtyeen rumpaliksi John Rutseyn tilalle.


title: Rushin diskografia

text: Yhtye julkaisi ensimmäisen albuminsa "Rushin" maaliskuussa 1974, jota on seurannut 17 studioalbumia, 8 konserttitallennetta ja 6 kokoelma-albumia. Yhtyeen albumit ovat menestyneet hyvin, ja Rushilla onkin 24 kultalevyä ja 14 platinalevyä (3 moninkertaista plantinaa myyneitä). RIAA:n mukaan Rushilla on rock-yhtyeistä neljänneksi eniten peräkkäisiä kulta- tai platinalevyjä – yhtyeen edellä ovat vain The Beatles, The Rolling Stones ja Aerosmith. Rush on myynyt Yhdysvalloissa 25 miljoonaa albumia, joten se on 78:ksi parhaiten myynyt yhtye Yhdysvalloissa. Vaikka maailmanlaajuisia myyntimääriä ei ole laskettu tarkasti, yhtyeen albumien maailmanlaajuiseksi myyntimääräksi on arvioitu 40 miljoonaa (vuonna 2004).


title: Port-Royalin logiikka

text: Port-Royalin logiikka () on yleinen nimitys teokselle, jonka koko nimi on "La logique, ou l'art de penser" (”Logiikka, tai ajattelun taito”). Se on merkittävä logiikan alan teos, jonka julkaisivat Antoine Arnauld ja Pierre Nicole vuonna 1662. He olivat jansenisteja, jotka toimivat kummatkin Port-Royalin luostarissa. Myös Blaise Pascalin on arveltu osallistuneen teoksen kirjoittamiseen.


title: Port-Royalin logiikka

text: "Port-Royalin logiikka" on malliesimerkki perinteisestä termien logiikasta. Teos oli kirjoitettu kansankielellä. Siitä tuli hyvin suosittu, ja sitä käytettiin 1900-luvulle saakka logiikan johdantoteoksena. Metafysiikaltaan ja tietoteorialtaan teos oli hyvin kartesiolainen. Arnauld oli yksi niistä henkilöistä, jonka vastaväitteet oli julkaistu osana René Descartesin teosta "Mietiskelyjä ensimmäisestä filosofiasta".


title: Port-Royalin logiikka

text: 1900-luvulla teosta tutki tutki erityisesti Louis Marin ("La Critique du discours", Éditions de Minuit, 1975). Michel Foucault katsoi teoksessaan "Sanat ja asiat" ("Les Mots et les choses", 1966), että "Port-Royalin logiikka" oli yksi nykyaikaisen "épistémèn" perustuksia.


title: Port-Royalin logiikka

text: "Port-Royalin logiikkaan" liittyi toinen kielioppia käsitellyt teos, "Port-Royalin grammatiikka" ("Grammaire générale et raisonnée contenant les fondemens de l'art de parler, expliqués d'une manière claire et naturelle", 1660).


title: Hovikansleri

text: Hovikansleri oli Ruotsin keskushallinnon kansliassa työskennellyt korkea-arvoinen virkamies. Virka oli olemassa jo Juhana III:n aikana 1500-luvun loppupuoliskolla ja se lakkautettiin vuonna 1840. Tarkemmin virkaan liittyvät tehtävät määriteltiin 1602, kun Kaarle IX uudisti hallintoa. Hovikansleri oli 1600- ja 1700-luvuilla johtavassa asemassa kansliassa, jonka nimenä 1620-luvulta alkaen oli kansliakollegio. Hovikansleri valvoi Kaarle XII:n ajoista lähtien valtionarkistoa, vuodesta 1785 teatterinäytöksiä ja vuodesta 1802 painovapauden käyttöä, jolloin hänellä oli oikeus lakkauttaa epämieluisat sanoma- ja aikakauslehdet. Hän osallistui lisäksi vuoden 1809 hallitusmuodon mukaan kollegiossa etenkin ulkomaihin liittyvien asioiden käsittelyyn.


title: Laukkakasvit

text: Laukkakasvit ("Alliaceae") on yksisirkkaisten Asparagales-lahkoon kuuluva kasviheimo eräissä vanhentuneissa luokittelujärjestelmissä, nykyään sitä yleensä pidetään narsissikasvien alaheimona Allioideae. Siihen kuuluvat kasvit on aikaisemmin luettu liljakasvien heimoon kuuluviksi, APG II -luokittelussa ne määriteltiin omaksi heimokseen, ja APG III -luokittelussa ne sisällytettiin narsissikasveihin ("Amaryllidaceae"). Niitä tavataan lähes kaikkialla maapallolla; Australaasiassa ne ovat harvinaisia.


title: Laukkakasvit

text: Heimon tärkein suku on sipulien ("Allium") suku, johon kuuluvat keltasipuli ja muut syötävät sipulit.


title: Laukkakasvit

text: Laukkakasvien heimoon kuuluvat seuraavat suvut:


title: Ofellas

text: Ofellas oli makedonialainen sotilas, josta tuli Kyrenaikan hallitsija. Aleksanteri Suuren kuoltua Ptolemaios I sai Egyptin hallittavakseen. Vuonna 322/321 eaa. Ptolemaios lähetti Ofellaan ottamaan haltuunsa Kyrenaikan. Ajan myötä Ofellas alkoi kuitenkin hallita aluetta itsenäisesti. Ofellas nai erään ateenalaisen Eurydiken, josta Ofelaan kuoltua tuli Demetrioksen vaimo.


title: Ofellas

text: Ofellas sekaantui Syrakusan tyrannin Agathokleen yrityksiin hyökätä Karthagoa vastaan. Agathokles tarjosi Ofellaalle kaikki Karthagon alueet Afrikassa. Ofellas suostui Agathokleen tarjoukseen. Hän alkoi lyödä rahoja, joissa oli Kyrenaikan symbolina tunnettu silphium-lääkekasvi ja Karthagon symboli taatelipalmu. Ofellas käytti arvovaltaansa Kreikassa ja sai mukaansa suuria määriä kreikkalaisia kolonisteja. Vuoden 208 eaa. kesällä Ofellas lähti Kyrenaikasta 10 000 jalkaväen sotilaan, 600 ratsuväen sotilaan ja 100 sotavaunun kanssa Karthagoa vastaan. Armeijan mukana seurasi noin 10 000 siviiliä. Kahden kuukauden vaivalloisen matkan jälkeen Ofellas saapui Agathokleen päämajaan. Miehet riitaantuivat kuitenkin pian ja Ofellas murhattiin. Ofellaan joukot liittyivät syrakusalaisiin. Kolonistit lähetettiin Sisiliaan, mutta suurin osa menehtyi matka aikana.


title: Sipuli (kasvinosa)

text: Sipuli on eräillä kasveilla esiintyvä maanalainen pystyasennossa oleva, varresta ja muuntuneista lehdistä koostuva muodostuma, joka toimii vararavintosäiliönä kasvin lepovaiheessa. Sipulin kasvattavia kasveja voidaan kutsua sipulikasveiksi.


title: Sipuli (kasvinosa)

text: Syötävät sipulit saadaan sipulien eli laukkojen sukuun kuuluvista kasveista. Sipuli esiintyy monilla muillakin kasveilla, jotka kaikki kuuluvat yksisirkkaisiin. Sellaisia ovat esimerkiksi:


title: Nathan Salmon

text: Nathan U. Salmon ("Nathan Salmon Ucuzoglu", s. 2. tammikuuta 1951 Los Angeles, Kalifornia, Yhdysvallat) on yhdysvaltalainen analyyttiseen koulukuntaan kuuluva filosofi. Hän on erikoistunut kielifilosofiaan, metafysiikkaan ja logiikan filosofiaan.


title: Nathan Salmon

text:
Salmon syntyi sukujuuriltaan espanjanturkkilaiseen sefardijuutalaiseen perheeseen. Hän opiskeli Kalifornian yliopistossa Los Angelesissa. Hänen opettajiaan olivat mm.
Tyler Burge, Alonzo Church, Keith Donnellan, Donald Kalish, David Kaplan, Saul Kripke ja Yiannis Moschovakis.


title: Nathan Salmon

text: Salmon on toiminut filosofian professorina Kalifornian yliopistossa Santa Barbarassa vuodesta 1984. Aiemmin hän toimi filosofian apulaisprofessorina Princetonin yliopistossa. Hän on opettanut myös Etelä-Kalifornian yliopistossa.


title: Nathan Salmon

text: Kielifilosofiassa Salmon on puolustanut "millianismia", äärimmäistä versiota erisnimien välittömän viittaamisen teoriasta. Salmon on käsitellyt muun muassa olemassaolon ongelmaa, kuten olemassaoloa ominaisuutena sekä fiktionaalisten ja myyttisten entiteettien olemassaoloa, ja mahdottomia maailmoja.


title: Pablo Hernández

text: Pablo Hernández -nimisiä henkilöitä:


title: It’s Alive 1974–1996

text: It’s Alive 1974–1996 on 2. lokakuuta 2007 julkaistu Ramonesin tupla-DVD. Kahdelle levykkeelle on koottu Ramonesin live-pätkiä. Kaksilevyisen DVD:n ensimmäinen puoli on Ramonesin alkuperäisellä kokoonpanolla. Toisella levykkeellä on rumpali Tommy Ramonen korvannut Marky Ramone. Mukana on myös 3 rumpali Richie Ramone ja Dee Dee Ramonen korvannut C. J. Ramone.


title: Ramón Ruiz Amado

text: Ramón Ruiz Amado (Castellón Ampurias, 1861 – Barcelona, 1934) oli ensimmäinen espanjalainen sosiaalipedagogi. Hän oli myös katalonialainen jesuiitta. Omiin kristillisiin sosiaalipedagogisiin näkemyksiinsä hän on saanut vaikutteita erityisesti Herbartin ajatuksista. Ruiz Amado osasi useita kieliä ja saattoi siten hakea ajatuksiinsa vaikutteita saksalaisten lisäksi esimerkiksi amerikkalaiselta John Deweyltä.


title: Ramón Ruiz Amado

text: Hän kirjoitti vuonna 1929 ensimmäisen espanjalaisen sosiaalipedagogiikan oppikirjan nimeltä "Educación social". Amado kirjoitti myös muun muassa kasvatuksen historiasta, naisten kasvatuksesta, uskonnollisesta kasvatuksesta, moraali-, kansalais- ja poliittisesta kasvatuksesta sekä pedagogiikan ja sen aputieteiden tietosanakirjan.


title: Ramón Ruiz Amado

text: Sosiaalinen kasvatus on Amadon mielestä luonnostaan demokraattista ja sopii siten vain demokraattisiin yhteiskuntiin, jolloin se auttaa yhteiskuntaa täydellistymään toisaalta kaikkia ihmisiä, ja toisaalta jokaista yksilöä varten.


title: Kupittaan Savi

text: Kupittaan Savi oli vuonna 1921 Turussa perustettu tiili- ja keramiikka-alan yritys. Yhtiön tuotevalikoimaan kuului tiilien ja laattojen lisäksi myös keraamisia käyttö- ja koriste-esineitä. Yhtiö ajautui konkurssiin vuonna 1969.


title: Kupittaan Savi

text: Kupittaan Saven tunnetuimpiin malleihin kuuluvat muun muassa Matti ja Maija -veistokset ja Pyykkärit-sarja. Yhtiön tuotteita palkittiin muun muassa Pariisin maailmannäyttelyssä vuonna 1937 ja Milanon triennaalissa.


title: Kupittaan Savi

text:
Kupittaan Saven tehdas sijaitsi nykyisen TYKSin T-sairaalan tienoilla Itäharjun kaupunginosassa. Paikalla on harjoitettu keramiikka-alan toimintaa jo 1700-luvulta lukien.
Yhtiöllä oli myös oma rautatie, Kupittaan savirata, saven kuljettamiseen Halisista Aurajoen rannalta tehtaalle.


title: Kupittaan Savi

text: Vanhemmat Kupittaan saven tuotteet voi tunnistaa massaleimoista KS, Made in Finland tai Kupittaa. Viisikymmentäluvulla suosittiin myös tussisigneerausta, jossa oli suunnittelijan nimikirjaimet. Viisikymmentäluvulla ja sen jälkeen tuotteista löytyi myös kultainen Kupittaan tarra ns. Piispa Henrik -kuviolla.


title: Rush (Rushin albumi)

text: Rush on samannimisen kanadalaisen yhtyeen esikoisalbumi vuodelta 1974. Rush nauhoitti ja tuotti itse albumin vuonna 1973 ja siitä on julkaistu myös uudelleenmasteroitu, 13 sekuntia alkuperäistä pidempi versio vuonna 1997.


title: Rush (Rushin albumi)

text: Vaikka Rush tekikin läpimurtonsa lähinnä progressiivisen rockin yhtyeenä, sen esikoisalbumin kappaleissa kuuluvat Rushin brittiläisten aikalaisyhtyeiden, kuten Led Zeppelinin ja Creamin, hard rock- ja heavy metal -vaikutteet.


title: Rush (Rushin albumi)

text: Yhtyeen alkuperäinen rumpali John Rutsey kärsi diabeteksestä, eikä voinut osallistua pitkille kiertueille. "Rush" jäi hänen ainoaksi levytykseksi yhtyeessä. Neil Peart korvasi Rutseyn.


title: Rush (Rushin albumi)

text: Rush ja heidän managerinsa perustivat oman levy-yhtiön Moon Records, joka julkaisi albumin Kanadassa. Ensipainos oli 3500 kappaleen suuruinen. Kun yhtyeen musiikki kantautui Yhdysvaltojen puolelle clevelandilaisen radioaseman WMMS:n ansiosta, levy-yhtiö Mercury Records julkaisi sen Kanadan ulkopuoliseen jakeluun. Julkaisua varten yhtyeen manageri Ray Danniels haali ylimääräistä rahoitusta noin 9000 dollarin edestä tuottaja Terry Brownille, jonka johdolla kaikki raidat miksattiin uudelleen. Paremman äänenlaadun sisältäneitä masternauhoja käytettiin "Rushin" myöhemmissä versioissa.


title: Rush (Rushin albumi)

text: Alkuperäisen albumin logo oli punainen, mutta painovirhe sai sen näyttämään vaaleanpunaiselta.


title: Rush (Rushin albumi)

text: Kaikkien kappaleiden sävellyksistä ja sanoituksista vastasivat Geddy Lee ja Alex Lifeson, jollei toisin mainita.


title: Notre Damen yliopisto

text: Notre Damen yliopisto (), on yksityinen roomalaiskatolinen tutkimusyliopisto Notre Damessa, Indianassa, Yhdysvalloissa. Yliopisto on jaettu viiteen tiedekuntaan, jotka ovat humanistinen, luonnontieteellinen, teknillinen, arkkitehtuuri ja kauppatieteellinen.


title: Notre Damen yliopisto

text: Forbesin vertailussa se sijoittui sijalle 13.


title: Notre Damen yliopisto

text: Vuonna 1842 Vincennesin piispa Guynemer de la Hailandière tarjosi kirkon omistamaa 212 hehtaarin maa-aluetta isä Edward Sorinille, josta tuli myös yliopiston ensimmäinen presidentti. Alun perin opiskelijoiksi otettiin vain miehiä.


title: Notre Damen yliopisto

text: Yliopistolle rakennetiin tuulitunneli vuonna 1882. Professori Julius Nieuwland tutki kokeellisesti neopreenin valmistusta vuonna 1931. Yliopistolle rakennettiin oma hiukkaskiihdytin vuonna 1936.


title: Notre Damen yliopisto

text: Yliopiston opiskelijat julkaisevat kolmea sanomalehteä, useita pienempiä lehtiä ja omistavat radio- sekä televisioaseman.


title: Notre Damen yliopisto

text: Yliopiston opiskelijasoittokunta on Yhdysvaltain vanhin.


title: James Murphy (DJ)

text: James Murphy (4. helmikuuta 1970) on yhdysvaltalainen DJ ja muusikko, joka tunnetaan LCD Soundsystem musiikkiprojektin luojana. Hän myös loi dance-punk levy-yhtiö DFA Recordsin Tim Goldsworthyn ja Jonathan Galkinin kanssa vuonna 2001. LCD Soundsystem tuli suuren yleisön tietoisuuteen alkuvuodesta 2005 julkaistuaan "nimikkoalbuminsa", jonka kappaleet oli pääasiassa Dance-punkia. Levy sai kriitikoilta myös hyviä arvosteluja. Myös yhtyeen seuraavat albumit "Sound of Silver" sekä "This Is Happening" saivat kriitikoilta hyvän vastaanoton.


title: James Murphy

text: James Murphy voi viitata:


title: Futsalin maailmanmestaruuskilpailut 1989

text: Vuoden 1989 futsalin maailmanmestaruuskilpailut olivat ensimmäiset FIFA:n järjestämät maailmanmestaruuskilpailut. Turnaus järjestettiin Alankomaissa 5. tammikuuta - 15. tammikuuta.


text: Turnauksen pelipaikkoina toimivat Rotterdam, Arnheim, Amsterdam, 's-Hertogenbosch ja Leeuwarden.


text: Kaikkien aikojen ensimmäisen maailmanmestaruuden voitti Brasilia, joka kukisti finaalissa Alankomaat.


text: Vuoden 1989 MM-kisoihin ei järjestetty karsintoja. Kisoihin osallistuneet joukkueet olivat:


title: Hämeenmaa (fregatti)

text: Hämeenmaa () oli ruotsalainen 1700-luvun sotalaivatyyppi. Se oli suurin insinööri Fredrik Henrik af Chapmanin suomenkielisten maakuntanimien mukaan nimetyistä soutufregattityypeistä.


title: Hämeenmaa (fregatti)

text: Aluksista ensimmäisen "HMS Oden" oli 32,7 metriä pitkä ja kymmenen leveä, syväyksen ollessa kuitenkin vain 2,7 metriä. Loput kolme alusta olivat suurempia ollen 43,4 metriä pitkiä, 10,7 metriä leveitä ja syväyksen ollessa kolme metriä. Kolmimastoiset alukset olivat kaksikantisia ja ne oli varustettu neljällätoista ja kahdellakymmenellä airoparilla. Aluksilla oli 220 miehen miehistö. "Odinin" aseistuksena oli kahdeksantoista 12 naulan ja neljä kolmen naulan kanuunaa sekä kuusitoista kolmen naulan nikhakaa ja lopuissa 24 kappaletta 36 naulan ja kaksi 12 naulan kanuunaa.


title: Hämeenmaa (fregatti)

text: Hämeenmaat rakennettiin etupäässä Ruotsissa. Niiden määrä pysyi vähäisenä, mutta ne kunnostautuivat erinomaisesti. Keisarillisen Venäjän laivasto valtasi yhden aluksista ensimmäisessä Ruotsinsalmen meritaistelussa, mutta se vallattiin jo seuraavassa taistelussa takaisin.


title: Hämeenmaa (fregatti)

text: Styrbjörn ja Hjalmar talvehtivat 1808 Viaporissa ja jäivät venäläisten käsiin linnoituksen antautuessa. Vallatut alukset kuitenkin tuhoutuivat jo seuraavana purjehduskautena.


title: Ohjeluku

text: Ohjeluku valokuvauksessa ilmaisee salamalaitteen maksimitehon. Suurempi luku tarkoittaa tehokkaampaa salamaa. Ohjeluvun laskemiseksi arvioidaan etäisyys, jolla salaman teho vielä riittää valottamaan kohteen oikein: Ohjeluku = etäisyys * käytettävä aukko. Normaalisti ohjeluku lasketaan käyttäen ISO 100 oletusherkkyyttä.


title: Ohjeluku

text: Tarvittavan aukon voi laskea käyttämällä kaavaa ohjeluku/etäisyys = aukko. Jos esimerkiksi salaman ohjeluku on 40 ja etäisyys kohteeseen on 10 metriä: Tarvittava aukko on 40/10 = f4. Jos ns. filmin herkkyyttä muutetaan, myös ohjeluku muuttuu. Esimerkiksi herkkyyden muuttaminen ISO 100 arvosta arvoon ISO 200 muuttaa ohjelukua kertoimella 1,44.


title: Ohjeluku

text: Laitteille ilmoitettujen ohjelukujen tulkintaa vaikeuttaa se, että kaavassa käytettävä etäisyys voidaan ilmaista joko metreinä tai jalkoina. Esimerkiksi tehokkaan Canon Speedlite 580EX II –salaman ohjeluku metreinä on 58 ja jalkoina 190. Kameroihin kiinteästi asennettujen salamoiden ohjeluvut ovat huomattavasti erillislaitteita pienempiä.


title: Ohjeluku

text: Etäisyys tarkoittaa salaman etäisyyttä kohteesta. Kameran asento, objektiivi tai sijoitus ei suoraan vaikuta ohjelukuun. Kannattaa muistaa että jos salama heijastetaan katon tai muun pinnan kautta, etäisyys kohteeseen kasvaa vastaavasti (valotehoa ”imeytyy” jonkin verran heijastaviin pintoihin, mikä pitää huomioida lopullista aukkovalintaa tehdessä). Sisätiloissa heijastavat pinnat vaikuttavat lisäävästi salamasta saatavaan valotehoon, samasta syystä ulkokäytössä ohjeluku usein yliarvioi salaman tehon.


title: Ohjeluku

text: Jos salamalaitteessa on objektiivin polttoväliin mukautuva tai käsin säädettävä optiikka, myös ohjeluku muuttuu salaman polttoväliä muutettaessa. Ohjeluku on suurimmillaan telepäässä ja pienimmillään laajakulma-asennossa. Salamalaitteista tai niiden käyttöohjeista löytyy usein valmiiksi lasketut taulukot yleisimmille etäisyys – aukko –yhdistelmille.


title: Palosirkka

text: Palosirkka ("Psophus stridulus") on uhanalainen heinäsirkkalaji. Suomen lajiston uhanalaisarvioinnissa 2010 se on luokiteltu vaarantuneeksi (VU).


title: Palosirkka

text: Laji on kookas heinäsirkka, jonka naaras on koirasta isompi. Väriltään palosirkka on ruskeankirjava koiraiden ollessa sävyltään naaraita tummempia, ja yksilöitä on vaikea erottaa maasta. Sen sijaan lennossa koiras on helposti tunnistettavissa oransseista takasiivistä sekä luonteenomaisesta, rätisevästä lentoäänestä. Sirkan etusiivet ovat ruskeat ja peittävät lepoasennossa kokonaan räikeän oranssinpunaiset, ruskeakärkiset takasiivet. Etuselän keskiharjanne on palosirkalla selvästi koholla eikä siinä näy kuoppia.


title: Palosirkka

text: Lajin levinneisyysalue ulottuu Keski-Euroopasta Kiinaan ja Koreaan. Palosirkka esiintyi aikaisemmin Suomessa Oulun lääniin saakka, mutta nykyisin tunnetaan vain kymmenkunta erillistä esiintymää Varsinais-Suomessa, Uudellamaalla, Pirkanmaalla, Kymenlaaksossa ja Etelä-Savossa.


title: Palosirkka

text:
Palosirkka on paahdeympäristöjen asukki. Laji viihtyy kuivissa kanervikoissa, kedoilla ja hiekkarinteillä loppukesällä. Lajin vaatimat elinympäristöt ovat nykyisin harvinaisia ja sirkka onkin Euroopassa laajalti uhanalainen tai kokonaan hävinnyt. Elinpaikkavaatimusten lisäksi palosirkka ei yleensä ole yksittäisillä esiintymispaikoilla kovin runsaslukuinen. Sirkat ovat herkkiä kylmälle säälle ja huonoina vuosina niiden kehitys voi jäädä kesken, jolloin lisääntyminenkään ei onnistu.
Palosirkan kehitys on kaksivuotinen munan talvehtiessa kaksi kertaa. Toisin kuin herkästi lentoon lähtevät koiraat, naaraat eivät erityisemmin liiku ja niiden löytäminen maastosta on hankalaa. Sirkat eivät varsinaisesti siritä, mutta koiras tuottaa lentäessään rätisevää ääntä, jonka merkitystä ei tunneta. Saattaa olla että se saa naaraat tuottamaan feromonia, jonka perusteella koiraat löytävät naaraiden luokse.


title: Palosirkka

text: Suomessa laji on vaarantunut, Ruotsissa se on erittäin uhanalainen. Suomessa osa palosirkan esiintymistä on suojeltuja. Esiintymiä hoidetaan ympäristön sopivuuden takaamiseksi ja lajin säilymistä sen tunnetuilla esiintymispaikoilla seurataan.


title: Jussi Saarinen

text: Jussi Saarinen (s. 18. kesäkuuta 1983 Lahti) on suomalainen jääkiekkoilija, joka pelasi viimeksi laitahyökkääjänä Espoo Bluesin riveissä.


title: Jussi Saarinen

text: Saarinen on Lahden Pelicansin kasvatti. Hän pelasi ensimmäisen liigapelinsä kaudella , jonka jälkeen edusti pääasiassa vain kasvattajaseuraansa. Hän oli SM-liigaurallaan rooliltaan puolustava hyökkääjä. Kaudet , ja jäivät kaikki häneltä kesken loukkaantumisten vuoksi, ensiksi mainittu käsivamman ja kaksi jälkimmäistä polvivamman vuoksi. Kausi alkoi hänen osaltaan vasta vuodenvaihteessa 2009 Espoo Bluesissa, jonka kanssa hän teki sopimuksen marraskuun 2008 lopulla. Hän pelasi uransa viimeiset SM-liigaottelut keväällä 2009, jolloin hän myös pelasi ensimmäisen ja ainoan kerran SM-liigan pudotuspeleissä. Saarinen ilmoitti uransa loppumisesta syksyllä 2009. Hän pelasi kahdeksan kautta kestäneellä pääsarjaurallaan kaikkiaan 220 SM-liigan runkosarjaottelua, joissa teki yhteensä 32 tehopistettä, 15 maalia ja 17 syöttöpistettä.


title: Jussi Saarinen

text: Jussin pikkuveli Jesse Saarinen on pelannut SM-liigassa Pelicansin ja SaiPan riveissä. Jesse Saarinen on pelannut myös Suomen jääkiekkomaajoukkueessa.


title: Jussi Saarinen

text: Jääkiekkouransa jälkeen Saarinen on työskennellyt muun muassa Forenomin Suomen liiketoimintajohtajana.


title: Jalkaväkirykmentti 7

text: Jalkaväkirykmentti 7 tarkoittaa seuraavia asioita:


title: Teamsters

text: Teamsters, International Brotherhood of Teamsters (IBT), aikaisemmin nimellä International Brotherhood of Teamsters, Chauffeurs, Warehousemen and Helpers of America on yksi suurimmista yhdysvaltalaisista ammattiliitoista. Vuoden 2004 tietojen mukaan liittoon kuului 1,4 miljoonaa jäsentä.


title: Teamsters

text: IBT perustettiin vuonna 1903. Alun perin teamsterilla tarkoitettiin henkilöä, joka kuljetti härkä-, hevos- tai muulivankkuria, mutta nykyään se merkitsee ammattimaista kuorma-auto- tai rekkakuskia.


title: Teamsters

text: Ammattiliiton pitkäaikaisin johtaja oli Jimmy Hoffa, joka ei pelännyt käyttää likaisia otteita. Hoffa katosi vuonna 1975 epämääräisissä olosuhteissa. Hänen poikansa James P. Hoffa on ammattiliiton nykyinen johtaja.


title: Kiesimän kanava

text: Kiesimän kanava sijaitsee Rautalammilla Pohjois-Konneveden ja Kiesimän välisellä kannaksella. Kanava on osa Keiteleen ja Iisveden välistä reittiä, joka rakennettiin vuosina 1918–1927. Reitillä on lisäksi Neiturin kanava ja Kerkonkosken kanava.


title: Kiesimän kanava

text: Kanavan pituus on 460 metriä, putouskorkeus on 5,40–5,60 metriä ja kanavassa on yksi sulku jonka mitat ovat 43,0 × 8,3 × 2,7 metriä. Kanavassa voivat kulkea alukset, joiden maksimipituus 35,0 metriä, leveys 7,5 metriä, syväys 2,4 metriä sekä maston korkeus enintään 5,9 metriä. Kanavan ylittää yksi kiinteä maantiesilta. Kiesimän kanavaa alettiin rakentaa jo 1918 mutta määrärahojen puute viivästytti rakennustöitä niin että kanava valmistui vasta syksyllä 1927.


title: Kiesimän kanava

text: Neiturin, Kiesimän ja Kerkonkosken kanavilla käytettiin kokonaan uutta tekniikkaa: Sulkuportit rakennettiin puun sijaan teräksestä, jolloin aiemmin käytettyä periaatetta, jonka mukaan yhdellä sulkukammiolla voidaan nostaa veden tasoa enintään kolme metriä, ei enää tarvinnut noudattaa. Sulut rakennettiinkin yksikammioisiksi. Vettä ei johdeta sulkukammioon eikä siitä pois sulkuporteissa olevien avattavien luukkujen kautta, vaan sivumuureissa olevan putkiston kautta. Tätä tekniikkaa käytettäessä sulkukammion vesi ei aaltoile eikä sulun pituussuuntaista virtausta synny. Veden korkeuden muutos myös tapahtuu selvästi nopeammin kuin luukkuperiaatteella toimivissa kanavissa. Samaa periaateratkaisua sovellettiin myöhemmin Saimaan kanavan suursuluissa.


title: Kiesimän kanava

text: Kanavaa käytettiin alusta saakka puutavaran kuljetukseen, joka kuitenkin on loppunut vuoteen 2002 mennessä koko Kymijoen vesistössä. Kanavan sulku toimii nykyisin itsepalveluperiaatteella.


title: Brasilian futsalmaajoukkue

text: Brasilian futsalmaajoukkue edustaa Brasiliaa futsalin kansainvälisissä otteluissa. Sitä hallinnoi Brasilian jalkapalloliitto.


title: Brasilian futsalmaajoukkue

text: Brasilian maajoukkue on ollut mukana kaikissa FIFA:n järjestämissä maailmanmestaruuskilpailuissa, joissa se on ollut jokaisella kerralla myös mitaleilla. Brasilia voitti kolme ensimmäistä maailmanmestaruutta vuosina 1989, 1992 ja 1996. Se hävisi Espanjalle seuraavien kisojen finaalissa ja välierissä 2004, mutta onnistui palaamaan voittajaksi kotikisoissaan 2008. Etelä-Amerikan mestaruuksia Brasilialla on 18 ja vain kahdesti mestaruuden on voittanut joku muu maa.


title: Brasilian futsalmaajoukkue

text: Maajoukkuetta valmentaa Paulo Cesar De Oliveira.


title: Eero Elo

text: Eero Elo (s. 26. huhtikuuta 1990 Rauma) on suomalainen jääkiekkohyökkääjä, joka pelaa Sveitsin National League A:n SCL Tigersissa. Hän on pelipaikaltaan oikea laitahyökkääjä. Elo laukoo oikealta.


title: Eero Elo

text: Elo on Rauman Lukon kasvatti. NHL-joukkue Minnesota Wild varasi hänet joukkueen A-nuorista viidennellä kierroksella 145. pelaajana kesällä . Seuraavaksi kaudeksi 2008–2009 Lukko nosti Elon SM-liigarinkiinsä. Hän ei pelannut kuitenkaan yhtään SM-liigaottelua runkosarjassa, mutta sai tililleen kolme playoff-ottelua keväällä 2009. Elo debytoi SM-liigassa toisen playoff-kierroksen ensimmäisessä ottelussa 17. maaliskuuta 2009 paikallisvastustaja Porin Ässiä vastaan.


title: Eero Elo

text: Kauden 2008–2009 runkosarjan Elo pelasi kuitenkin Lukon A-nuorissa, joiden kolmanneksi paras pistemies hän oli tehoilla 20+26=46. Elo jakoi koko A-nuorten SM-liigan pistepörssin kahdeksannen sijan Ässien Jesse Laaksosen ja KalPan Jaakko Rissasen kanssa. Hänet palkittiin myös sarjan lokakuun 2008 kuukauden pelaajana. Elo sijoittui myös seitsemällä osumallaan kevään 2009 pudotuspelien maalipörssissä toiseksi Bluesin Sami Blomqvistin jälkeen ja oli kymmenellä tehopisteellään Lukon paras pistemies. Hän voitti kauden päätteeksi A-nuorten SM-pronssia. Elo pelasi kauden aikana myös yhden Mestis-ottelun alle 20-vuotiaiden maajoukkueessa.


title: Eero Elo

text: Kausi 2009–2010 lähti Elolla vahvasti käyntiin A-nuorissa. Hän johti 17 ensimmäisen pelaamansa ottelun jälkeen A-nuorten SM-liigan piste- ja maalipörssiä tehoilla 17+18=35 ja palkittiin myös lokakuun 2009 kuukauden pelaajana, kunnes Lukko lainasi Elon marraskuussa joulutaukoon asti kestäneellä sopimuksella Mestis-joukkue KooKoohon. Hän edusti syksyn aikana Mestiksessä myös alle 20-vuotiaiden maajoukkuetta, joiden paras maalintekijä Elo oli tehtyään seitsemässä ottelussa kuusi osumaa. Yhteensä hän teki kauden aikana Mestiksessä 17 ottelussa tehot 13+6=19. Elo nousi lainapestinsä jälkeen Lukon SM-liigajoukkueeseen, jossa hän teki loppukaudella 19 runkosarjaottelussa tehot 8+3=11 ja kolmessa playoff-ottelussa yhden maalin. Elon liigauran avausmaali syntyi hänen uransa toisessa SM-liigan runkosarjaottelussaan 15. tammikuuta 2010 Turun Palloseuraa vastaan. Kesäkuussa 2010 Elo teki kolmivuotisen jatkosopimuksen Lukon kanssa. Samana kesänä HC Budivelnik varasi hänet 164. pelaajana .


title: Eero Elo

text: Toisella SM-liigakaudellaan 2010–2011 Elo jäi tulokaskauteensa nähden pieneksi pettymykseksi. Hän teki runkosarjassa 31 ottelussa 15 tehopistettä, mutta pelasi ison osan kaudestaan myös Lukon A-nuorissa. SM-liigassa Elo voitti kauden päätteeksi pronssia. Kaudella 2011–2012 hänellä oli ongelmia itseluottamuksensa kanssa ja varsinkin Elon alkukausi jäi vaisuksi. Häneltä jäi lopullinen läpimurto SM-liigaan vielä tekemättä. Elo teki 40 runkosarjaottelussa lopulta vain seitsemän tehopistettä.


title: Eero Elo

text: Kaudella 2012–2013 Elo jäi Lukossa hyvin pieneen rooliin. Marraskuussa 2012 hän kävi kaksi kertaa yhden ottelun verran lainalla Mestis-joukkue Vaasan Sportissa. Joulukuussa Elo siirtyi Lukosta kevääseen 2014 asti ulottuvalla sopimuksella Porin Ässiin hakemaan suurempaa roolia. Ässissä hän onnistui tekemään liigauransa ensimmäisen kypärätempun 23. helmikuuta 2013 vieraissa kasvattajaseuraansa Lukkoa vastaan. Elon ensimmäinen osuma ratkaisi Ässien 0–4-voittoon päättyneen ottelun. Hänet palkittiin "Ilta-Sanomien" kolmen tähden tähtipelaajana. Elolla oli Ässiin saapuessa itseluottamus täysin kateissa, mutta hän osoittautui lopulta nappihankinnaksi ja teki joukkueessa 31 runkosarjaottelussa tehot 10+4=14. Kevään 2013 pudotuspeleissä Elo oli kuudella osumallaan Ässien paras maalintekijä Daniel Brodinin kanssa. Hänen playoff-osumistaan kolme syntyi finaalisarjassa Tapparaa vastaan, jossa Elo osoittautui yhdeksi Ässien parhaimmista hyökkääjistä. Hän voitti kauden päätteeksi Suomenmestaruuden.


title: Eero Elo

text: Elo jatkoi kauden 2013–2014 kynnyksellä sopimustaan Ässien kanssa vuodella kevääseen 2015 saakka. Tammikuussa 2015 hän teki joukkueen kanssa 2+1-vuotisen jatkosopimuksen. Vielä saman kuun aikana Elo loukkaantui ja joutui Ässien pelaavasta kokoonpanosta sivuun kuukauden ajaksi. Hän piti ennen loukkaantumistaan paikkaa liigan maalipörssin kärjessä. Läpimurtokauden pelannut Elo sijoittui lopulta 26 osumallaan maalipörssissä toiseksi edellään vain Tapparan Olli Palola. Hän oli myös 38 tehopisteellään Ässien toiseksi paras pistemies Mika Niemen jälkeen.


title: Eero Elo

text: Toukokuussa 2015 KHL-joukkue Avtomobilist Jekaterinburg ilmoitti solmineensa Elon kanssa kaksivuotisen sopimuksen. Hän oli kaudella 2015–2016 joukkueen toiseksi paras maalintekijä ja kolmanneksi paras pistemies tehoilla 18+10=28. Avtomobilistin päävalmentaja Andrei Razinin mukaan Elo ei kuitenkaan täyttänyt ulkomaalaisvahvistuksen kriteerejä ja hänen sopimuksensa vahvistettiin puretuksi huhtikuussa 2016. Alle kuukautta myöhemmin Elo siirtyi kaudeksi 2016–2017 kaksivuotisella sopimuksella Sibir Novosibirskiin. Hän ehti pelata joukkueessa kuitenkin vain kahdeksan ottelua tehopistein 1+2=3, kunnes Elon sopimus purettiin syyskuussa 2016. Pari päivää myöhemmin hänen kerrottiin siirtyvän loppukauden sopimuksella Sveitsin National League A:n SCL Tigersiin.


title: Eero Elo

text: Elo pelasi alle 20-vuotiaiden MM-kilpailuissa vuonna 2010. Hän pelasi myös Ivan Hlinkan muistoturnauksessa vuonna 2007 voittaen hopeaa. Suomen A-maajoukkueessa Elo on pelannut seitsemän ottelua tehopistein 1+1=2. Hän teki A-maajoukkuedebyyttinsä 17. joulukuuta 2015 Channel One Cupin Prahassa pelatussa avausottelussa Tšekkiä vastaan. Ensimmäisen A-maajoukkuemaalinsa Elo teki Euro Hockey Challengessa 7. huhtikuuta 2016 kahden miehen ylivoimalla Porissa Slovakiaa vastaan.


title: Eero Elo

text: Elo on jääkiekkoilijasukua, hänen isoisänsä on Lukon toistaiseksi ainoan mestarijoukkueen (1963) kapteeni Seppo Vainio. Elon pikkuserkku Ilkka Heikkinen sekä äidin serkut Kimmo Rintanen ja Vesa Salo ovat pelanneet myös jääkiekkoa ammattilaisina.


title: Eero Elo

text: Elo harrasti lapsena myös 14-vuotiaaksi asti jalkapalloa.


title: Väli

text: Matematiikassa väli on (osittain tai täysin) järjestetyn joukon osajoukko, jonka alkiot sijaitsevat jonkin kahden kiinteän rajan välillä.


title: Väli

text: Olkoon formula_1 järjestetty joukko ja formula_2, missä formula_3. Tällöin pisteiden "a" ja "b" välinen


Väli


title: Väli

text: formula_5 formula_6formula_7


title: Väli

text: missä merkinnällä formula_8 tarkoitetaan järjestyksen formula_9 antamaa relaatiota: alkioilla formula_10 pätee formula_3 jos ja vain jos formula_12 ja formula_13 .


title: Väli

text: Yleisesti joukko formula_14 on väli jos se voidaan kirjoittaa jollain edellä olevalla tavalla.


title: Väli

text:
Päätepisteiden kuulumattomuus voidaan ilmaista myös väärinpäin kirjoitetuilla hakasulkeilla, esimerkiksi avoin väli on tällöin
formula_15


title: Väli

text: Tunnettu esimerkki järjestetystä joukosta, jossa välien käyttö on osoittautunut erittäin hyödylliseksi on (laajennettu) reaaliakseli formula_16 varustettuna tavallisella lukujen ja äärettömyyksien suuruttaa mittaavalla järjestyksellä. Tässä avaruudessa nimittäin voidaan välien helposti konstruoida topologioita avaruuteen formula_17 ja niille voidaan määritellä päätepisteiden etäisyyden avulla helposti geometrinen mitta. Täällä siis välit koostuvat niistä reaaliluvuista, jotka ovat jonkin kahden kiinteän luvun (tai +/-äärettömän) välissä.


title: Väli

text: Esimerkiksi väli avoin väli formula_18 koostuu janasta nollasta yhteen, jossa päätepisteitä ei oteta mukaan ja vastaavasti formula_19 samasta janasta, johon lisätään päätepisteet.


title: Väli

text: Joukossa formula_17 avoimet välit muodostavat kannan euklidiselle topologialle ja puoliavoimet välit muodostavat kannan niin sanotulle puoliavoimelle topologialle.


title: Väli

text: Vaikka välin käsite on vahvasti sidoksissa joukon järjestykseen, niin välien käsite voidaan myös yleistää järjestettyjen joukkojen tuloavaruuksille. Tuloavaruuksiin ei voi yleisesti periyttää järjestystä tulon jäsenistä, kuten jo esimerkiksi tason formula_21 käy.


title: Väli

text: Olkoon formula_22 osittain tai täysin järjestettyjä joukkoja, missä formula_23 ja "J" jokin epätyhjä joukko. Tällöin joukko formula_24 on tuloväli, jos on olemassa välit formula_25 siten, että


title: Väli

text: Esimerkiksi avaruudessa formula_27 tulovälit (kutsutaan tässä tapauksessa myös "n-välit") ovat "n":n reaaliakselin välin tuloja eli eräänlaisia useampiulotteisia laatikoita (avaruudessa formula_21 tulovälit ovat suorakaiteita ja avaruudessa formula_29 tulovälit ovat särmiöitä).


title: Väli

text: Avaruudessa formula_27 avoimien välien tuloina saadut tulovälit muodostavat avaruuden normitopologialle kannan.


title: Kerkonkosken kanava

text: Kerkonkosken kanava sijaitsee Rautalammilla Niiniveden ja Kiesimän välisellä kannaksella. Kanava on osa Keiteleen ja Iisveden välistä reittiä, joka rakennettiin vuosina 1918–1927. Reitillä on lisäksi Neiturin kanava ja Kiesimän kanava.


title: Kerkonkosken kanava

text: Kanavan pituus on 1 110 metriä ja putouskorkeus on 5,40–5,60 metriä. Siinä on yksi sulku jonka mitat ovat 43 × 8,3 × 2,7 metriä. Kanavassa voivat kulkea alukset, joiden maksimipituus 35,0 metriä, leveys 7,5 metriä, syväys 2,4 metriä sekä maston korkeus enintään 5,5 metriä. Kanavan ylittää yksi kiinteä maantiesilta. Kiesimän kanavaa alettiin rakentaa vuonna 1919, mutta määrärahojen puute viivästytti rakennustöitä niin, että kanava valmistui vasta 1926.


title: Kerkonkosken kanava

text: Niiniveden puoleiseen Kanavasaareen valmistui 1920–1921 kanavakasöörin asuin- ja toimistorakennus sekä kanavamiehistön asuinrakennus ulkorakennuksineen. Kanavan ympäristön koristeistutukset suunnitteli Saimaan kanavan puutarhuri Martti Parikka.


title: Kerkonkosken kanava

text: Neiturin, Kiesimän ja Kerkonkosken kanaviin asennettiin kokonaan uutta tekniikkaa: Sulkuportit rakennettiin puun sijaan teräksestä. Tämän ansiosta ei enää tarvinnut noudattaa periaatetta, että yhdellä sulkukammiolla nostetaan veden tasoa enintään kolme metriä. Sulut rakennettiinkin yksikammioisiksi. Vettä ei johdeta sulkukammioon eikä siitä pois sulkuporteissa olevien avattavien luukkujen kautta, vaan sivumuureissa olevan putkiston kautta. Tätä tekniikkaa käytettäessä sulkukammion vesi ei aaltoile eikä sulun pituussuuntaista virtausta synny. Veden korkeuden muutos myös tapahtuu selvästi nopeammin kuin luukkuperiaatteella toimivissa kanavissa. Samaa periaateratkaisua sovellettiin myöhemmin Saimaan kanavan suursuluissa.


title: Kerkonkosken kanava

text: Kanavaa käytettiin alusta saakka puutavaran kuljetukseen, joka kuitenkin loppui vuoteen 2002 mennessä koko Kymijoen vesistössä. Kanavan sulku toimii nykyisin itsepalveluperiaatteella.


title: Henrik Juntunen

text: Henrik Juntunen (s. 24. huhtikuuta 1983 Göteborg, Ruotsi) on suomalainen jääkiekkohyökkääjä. Juntunen on pelannut SM-liigassa yhteensä 312 runkosarjaottelua tehopistein 31+28=59 ja keräten 229 jäähyminuuttia sekä 50 playoff-ottelua tehopistein 3+1=4 ja keräten 33 jäähyminuuttia. Tällä hetkellä hän on ilman sopimusta.


title: Henrik Juntunen

text: Ruotsissa syntynyt Juntunen aloitti jääkiekon Oulun Kärpissä. Hän voitti joukkuessa B-nuorten Suomenmestaruuden vuonna 2000. Seuraavalla kaudella 2000–2001 Juntunen oli Kärppien B-nuorten paras pistemies ja maalintekijä tehoilla 22+12=34. Samalla kaudella hän debytoi SM-liigassa ja pelasi kaksi playoff-ottelua. Los Angeles Kings varasi Juntusen kolmannella kierroksella 83. pelaajana . Hänellä oli varauksen jälkeen mahdollisuus siirtyä Pohjois-Amerikkaan joko AHL:ään tai junioriliigaan, mutta Juntunen päätti jatkaa kuitenkin Kärpissä. Hän pelasi kauden 2001–2002 vielä suurimmaksi osaksi A-nuorissa ja oli 19 osumallaan Kärppien paras maalintekijä. SM-liigassa Juntunen pelasi kauden aikana 13 runkosarjaottelua ilman tehopisteitä.


title: Henrik Juntunen

text: Kausi 2002–2003 oli Juntuselle varsinainen tulokaskausi SM-liigassa. Hän pelasi 54 runkosarjaottelua tehoin 5+4=9 sekä 15 playoff-ottelua tehden kaksi maalia. Juntusen liigauran avausmaali syntyi 1. lokakuuta 2002 vieraissa JYPiä vastaan. Hän teki Kärppien 10–2-murskavoittoon päättyneessä ottelussa myös yhden syöttöpisteen. Juntunen voitti SM-hopeaa keväällä 2003. Kaudella 2003–2004 hän teki SM-liigan yhden kauden piste- ja syöttöennätyksensä tehoilla 4+8=12. Juntunen voitti Suomenmestaruuden vuosina 2004 ja 2005.


title: Henrik Juntunen

text: Juntunen siirtyi kaudeksi 2005–2006 kaksivuotisella sopimuksella Tampereen Ilvekseen. Hänen runkosarjansa jäi 43 ottelun mittaiseksi suurimmaksi osaksi joulukuussa 2005 tulleen sormivamman takia, joka piti Juntusen sivussa noin kuusi viikkoa. Voimassa olleesta sopimuksesta huolimatta Ilves ei halunnut pitää häntä joukkueessa enää Juntusen toista sopimuskautta, joten hän teki kaksivuotisen sopimuksen Rauman Lukon kanssa huhtikuussa 2006. Samalla joukkueeseen siirtyi Juntusen Kärpistä tutut joukkuetoverit Pekka Saarenheimo ja Juha-Pekka Haataja. Jälkimmäisellä sopimuskaudellaan 2007–2008 hän saavutti uudelleen yhden kauden piste-ennätyksensä tehoilla 6+6=12. Kausi on Juntuselle toistaiseksi viimeinen SM-liigassa.


title: Henrik Juntunen

text: Jäätyään vapaaksi agentiksi Lukko-sopimuksensa jälkeen Juntunen päätti palata kotikaupunkiinsa Ouluun ja siirtyä syyskuussa 2008 yksivuotisella sopimuksella kaksi sarjatasoa alemmas Suomi-sarjajoukkue Kiekko-Laseriin, jonka ringissä hän harjoitteli kesällä 2008. Alkulohkon ja varsinaisen Suomi-sarjan tehot yhteenlaskettuna hän oli tehoilla 26+23=49 koko Suomi-sarjan paras maalintekijä, Kiekko-Laserin paras pistemies sekä Suomi-sarjan viidenneksi paras pistemies. Juntunen voitti kauden päätteeksi Suomi-sarjan pronssia. Kaudeksi 2009–2010 hän siirtyi sarjatasoa ylemmäs Mestikseen ja Mikkelin Jukureiden riveihin. Juntunen oli 13 osumallaan joukkueen paras maalintekijä.


title: Henrik Juntunen

text: Marraskuussa 2010 Juntunen siirtyi loppukauden 2010–2011 kattavalla sopimuksella Kiekko-Vantaan riveihin. Kausi 2011–2012 hänellä alkoi lokakuussa 2011 Suomi-sarjajoukkue Salon Kiekkohaissa, kunnes Juntunen palasi joulukuussa joulutaukoon (21.12.) asti kestävällä try-out -sopimuksella Kiekko-Vantaaseen. Hän sai tammikuun 2012 puolessavälissä loppukauden kattavan jatkosopimuksen.


title: Henrik Juntunen

text: Kaudella 2012–2013 Juntunen pelasi vain kaksi ottelua try-outilla Saksan kolmanneksi korkeimmalla sarjatasolla Oberliga-joukkue EV Füssenin riveissä marras-joulukuun 2012 vaihteessa.


title: Henrik Juntunen

text: Juntunen voitti pronssia alle 20-vuotiaiden MM-kilpailuista vuonna 2003 ja alle 18-vuotiaiden MM-kilpailuista vuonna 2001.


title: Miroslav Varga

text: Miroslav Varga (s. 21. syyskuuta 1960) on entinen tšekkilainen ja tšekkoslovakialainen kivääriampuja ja olympiavoittaja.


title: Miroslav Varga

text: Varga on saavuttanut olympialaisissa Soulissa 1988 kultaa 50 m pienoiskiväärin makuussa. Hän on myös voittanut kolme joukkuehopeaa MM-kilpailuissa.


title: Sami Joensuu

text: Sami Joensuu (s. 10. toukokuuta 1973 Pyhäjoki) on turkulainen säveltäjä ja sanoittaja.


title: Sami Joensuu

text: Ensimmäinen Joensuun soolojulkaisu 'Sä olit nainen ja minä mies' vuonna 2008. Vuonna 2007 julkaistiin kirja; "Laulumies ja Laulukirja". Keväällä 2012 julkaistiin ensimmäinen single 'Kabaree'. " "Singlen 'Pohjanmaa' 2012 videon ohjasi "Ville Heikkilä" "WhiteWater Oy" Sami Joensuun kolmannen videon "Sofian maailma" (2012) käsikirjoitti ja ohjasi Marko Jatkola. Joensuu Riihimäki singlen 'Joe´s Café Blues' ja 'A Pale wind Comin´' Joe´s Café Bluesista julkaistiin video jonka ohjasi Petri Sarkkila. Video kuvattiin Helsingin oopperatalolla. Joensuu Riihimäki solmi levytyssopimuksen Puuma Recordsin kanssa 2014. Joensuu Riihimäki albumi 'Greetings From The Edge Of The World' julkaistiin huhtikuussa 2015. Joensuu Riihimäki albumi; 'Where's The Fire, John?' julkaistiin 1.7. 2016. Kolmas albumimi 'Highwater' julkaistiin 1.12.2017.


title: Sami Joensuu

text: Soolosingle "The Blackbird" julkaistiin 27.4.2018. Siinä Sami Joensuu soitti itse kaikki soittimet, kitarat, sellon ja kontrabasson. The Blackbird miksaus, Samu Wuori, masterointi Jaakko Viitalähde. Julkaisu Running Moose Productions.


title: Sami Joensuu

text: Keväällä 2018 "Sami Joensuu aloitti yhteistyön Kanadalaisen blues/ Jazzlaulaja/ näyttelijä, radiopersoona Carolyn Fe Trinidadin kanssa. Yhteistyössä syntyi laulu "You name it". Miksaajana toimii kanadalainen Bernard M. Beninger, joka on tuoiminut muun muassa Cirque du Soleilin kanssa.


title: Liechtensteinin maapäivävaalit 2009

text: Liechtensteinin maapäivävaalit 2009 järjestettiin sunnuntaina 8. helmikuuta 2009. Äänestysmahdollisuus oli myös edeltävänä perjantaina 6. helmikuuta 2009. Äänestyshuoneistot olivat avoinna perjantaina kello 17.30–19.00 ja sunnuntaina kello 10.30–12.00. Myös kirjeitse äänestäminen oli mahdollista; kirjeen oli tällöin oltava perillä vaalihuoneistossa viimeistään perjantaina 6. helmikuuta.


title: Liechtensteinin maapäivävaalit 2009

text: Vaaleissa valittiin Liechtensteinin ruhtinaskunnalle uusi parlamentti, Landtag.


title: Tampereen Ilves (jalkapallo)

text: Ilves on tamperelainen jalkapalloseura ja osa samannimistä yleisseuraa. Ilveksen jalkapallojaoston jäsenmäärä on noin 4 800 henkeä, joista pelaajia on noin 3 900. Seuran miesten edustusjoukkue pelaa kaudella 2018 Veikkausliigassa, miesten kakkosjoukkue Tampereen piirin Kolmosessa ja kaksi muuta joukkuetta Seiskassa. Naisten edustusjoukkue pelaa puolestaan Naisten Liigassa, jonne se nousi takaisin kauden 2014 päätteeksi. Ilveksen miehet ovat voittaneet Suomen-mestaruuden 1983, SM-hopean 1985, SM-pronssin 1984 ja 2017 ja Suomen Cupin mestaruuden 1979 ja 1990.


title: Tampereen Ilves (jalkapallo)

text: Ilveksen perustava kokous pidettiin Tampereen lyseolla 10. huhtikuuta 1931. Uuden seuran nimeksi olivat ehdolla Niilon pojat, Pallopojat, Näsin pojat, Haukat ja nimiäänestyksen voittanut Ilves. SPL:n jäsenyyden Ilves sai 27.5.1931. Seura määritteli säännöissään tarkoituksensa olevan mm. ”edistää palloilua Hämeessä”. Seuran ensimmäiseksi puheenjohtajaksi valittiin Niilo Tammisalo, jalkapallomaajoukkueessa ja HJK:ssa pelannut maalivahti. ”Tammari” vaikutti Tampereella voimistelunopettajana 1929-36.


title: Tampereen Ilves (jalkapallo)

text: Perustamisvuonnaan Ilves ei ehtinyt mukaan virallisiin sarjoihin. Seurassa harrastettiin sen ensimmäisenä vuonna jalkapallon lisäksi jääkiekkoa ja jääpalloa. Ilveksen ensimmäinen harjoitusottelu oli Tampereen Palloilijoita vastaan 7. toukokuuta 1931 Tammelan vastavalmistuneella kentällä. Ilveksen peliasussa paita oli vihreämustapystyraitainen ja housut olivat mustat. Seuraavana vuonna 1932 Ilves pelasi jo virallisiakin otteluita ja jalkapalloilussa se osallistui mm. B-sarjan karsintapeleihin.


title: Tampereen Ilves (jalkapallo)

text: Ilveksen ensimmäinen jalkapallotuleminen jäi lyhyeksi kestäen vain muutaman vuoden. Jalkapallo poistettiin Ilveksen lajivalikoimasta ensimmäisen kerran 1938.


title: Tampereen Ilves (jalkapallo)

text: Toinen tuleminen alkoi 1942, jolloin edustusjoukkue pelasi piirin 1. luokassa ja seuralla oli A-, B- ja C-junioreitakin. Cup-kilpailussa SM:stä 1945 karsintakierroksella Ilves voitti TaPan 4-3 ja hävisi 1. kierroksella TPV:lle 2-8 (ottelussa tehtiin Ilveksen silloinen yleisöennätys 1352). Toinen tuleminen päättyi käytännössä Maakuntasarjakauteen 1946/47, jonka päätteeksi jalkapalloilusta luovuttiin. Jääkiekkoilu vahvisti seurassa koko ajan asemiaan.


title: Tampereen Ilves (jalkapallo)

text: Vuoden 1946 keväällä oli pelattu todellinen kuoleman kamppailu, kun maakuntasarjan viimeisellä kierroksella kohtasivat Ilves ja Ilves-Kissat. Ilves-Kissat johti sarjaa Ilveksen ollessa vain yhden pisteen jäljessä, joten dramaattisessa ottelussa ratkaistiin Suomisarjaan nouseva joukkue. Ilves joutui pelaamaan 1–0-tappioasemassa vajaalla miehityksellä Jussi Linkosuon murrettua ottelun aikana jalkansa. Ilves nousi vielä nousutaisteluun Aarne Honkavaaran tasoituksella, ja ottelun lopussa tarjottiin vielä hyvää mahdollisuutta Ilvekselle tuomitulla rangaistuspotkulla. Honkavaara ampui rangaistuspotkun Ilves-Kissojen maalivahtia Niilo Karjalaista. Pallo palasi kuitenkin Honkavaaralle, joka ei toistamiseen epäonnistunut. Tuomari tulkitsi kuitenkin tilanteen niin, että pallo olisi palautunut maalitolpasta ja hylkäsi maalin.


title: Tampereen Ilves (jalkapallo)

text: Ilves pelasi ensimmäisen kansainvälisen jalkapallo-ottelunsa tanskalaista Boldklubben 1903:ia (nyk. FC Kööpenhamina) vastaan vuonna 1946. Ilves hävisi 3–0.


title: Tampereen Ilves (jalkapallo)

text: Ilves pelasi vielä mm. 1950-luvulla Tampereen piirin 3. luokassa sekä osallistui Suomen Cupiin 1960- ja 1970-luvuilla. Vuonna 1954 Ilves sijoittui 3. luokassa toiseksi ja nousi luokkaa ylemmäksi, mikä ei kuitenkaan aiheuttanut suurta jalkapallobuumia.


title: Tampereen Ilves (jalkapallo)

text: Tampereen jalkapallon uudeksi lippulaivaksi alettiin suunnitella 28 vuoden tauon jälkeen Ilvestä, joka halusi ottaa edustusjalkapallon ohjelmaansa 1974 kauden loppupuolella. Pahasti velkaantunut Ilves-Kissat oli putoamassa SM-sarjasta. Myös Tampellan Pallo oli putoamassa I divisioonasta, eikä sitä rahoittava metalliyritys nähnyt jalkapalloseuran kuuluvan enää ydinliiketoimintaansa ja Tampellan johto halusikin päästä jalkapallojoukkueesta eroon. Fuusioituminen Ilvekseksi oli helppoa. Ilves-Kissoille fuusioitumisen hyväksyminen oli pitkistä perinteistä johtuen hankalampaa. Seuran johtokunta ja yleiskokous hyväksyivät lopulta fuusioitumisen Ilvekseksi varoineen ja velkoineen. Ilveksen jatko Ilves-Kissojen sarjapaikalla I divisioonassa edellytti, että sarjapaikastaan luopuvan lopetettavan seuran pelaajista 75% piti jatkaa uudessa seurassa.


title: Tampereen Ilves (jalkapallo)

text: Ilves palasi siis täysipainoisesti jalkapallon pariin. Valmentajaksi tuli jääkiekossa valmentajana toiminut ja Tampereen yliopistollisessa sairaalassa ylilääkärinä toiminut Raimo Vasama. Seurassa käynnistettiin myös Seppo Santasen johdolla jalkapallon harrastesarja Ilves Futis-Liiga, josta on muodostunut Suomen suurin ns. kortteliliiga. Kolme vuotta myöhemmin Ilves varmisti nousunsa SM-sarjaan valmentaja Pertti Mäkipään ja kapteeni Markku Wacklinin johdolla ja pelasi Suomen pääsarjassa yhtäjaksoisesti vuodet 1979–1996.


title: Tampereen Ilves (jalkapallo)

text: Ilves aloitti kauden 1975 I divisioonassa hyvin. Aikaisemmin jääkiekkovalmentajana toimineen Raimo Vasaman harjoitusmetodit toimivat jalkapallossakin, ja Ilves kamppaili jopa noususta mestaruussarjaan. Ilveksen pelikunnon sai kokea esimerkiksi Pyrkivä, joka kaatui maalein 9–2 Raimo Kuuluvaisen ansiosta. Ilves sijoittui kauden loputtua I divisioonan kolmanneksi mestaruussarjapaikan jäädessä vain yhden pisteen päähän. Kauden parhaimpina pelaajina olivat Hannu Hisso sekä 13 maalia tehnyt Raimo Kuuluvainen. Ilves paransi myös alkuaikojen yleisöennätystä, kun Ilves–Ponnistus-ottelua oli seuraamassa peräti 2599 katsojaa.


title: Tampereen Ilves (jalkapallo)

text: Kaudella 1976 Ilveksen valmentajaksi vaihtui Martti Halme, jonka apuvalmentajiksi nimettiin Ossi Artimaa ja pelaajauraansa lopetteleva Pertti Mäkipää. Kausi päättyi I divisioonan neljänteen sijaan Heikki Hyysalon 13 maalista huolimatta. Kaikkien yllätykseksi Ilves selviytyi Suomen Cupin finaaliin, mutta hävisi Lahden Reippaalle maalein 2–0. Kauden päätyttyä joukkue koki radikaaleja pelaajamuutoksia Erkki Vihtilän siirryttyä vuodeksi Reippaaseen, Heikki Hyysalon ja Mikko Lammen SePS:iin sekä Martti Kuuselan FinnPaan.


title: Tampereen Ilves (jalkapallo)

text: Ilves lähti kauteen 1977 nuorella ja täysin opiskelijapainotteisella joukkueella. Vahvana kotijoukkueena Ilves hävisi ainoastaan kahdesti Tampereella ja sijoittui kauden päätteeksi viidenneksi. Kauden parhaimpana maalintekijänä kunnostautui jälleen Raimo Kuuluvainen 17 osumallaan, joka oli samalla koko I divisioonan paras maalintekijä.


title: Tampereen Ilves (jalkapallo)

text: Kaudeksi 1978 ja päävalmentajaksi nousi pelaajauransa päättänyt Pertti Mäkipää, jonka aisaparina toimi tuleva mestarivalmentaja Jussi Ristimäki. Ilvekseen siirtyivät myös Tampereelle palannut Harri Holli ja Jari Niinimäki. Ilveksen edelliskausien nuorennusleikkaus tuli olemaan myös tärkeässä roolissa, sillä nuoret pelaajat kehittyivät vastuun kasvaessa. Vaikka Ilves oli kauden aikana murskaava ja kaatoikin Grankulla IFK Fotbollin 7–0 ja MyPan 5–0, tultiin nousukamppailu käymään kolmen seuran, Ilveksen, Sepsi-78:n ja Kotkan Työväen Palloilijoiden, kesken. Ilveksen ja Sepsi-78:n välinen nousukamppailu ratkesi 26. syyskuuta 1978 Seinäjoella pelatussa ottelussa, jonka Ilves voitti Juha Ojasen maalilla. Ilves nousi mestaruussarjaan I divisioonan voittajana yhdessä Kotkan Työväen Palloilijoiden kanssa.


title: Tampereen Ilves (jalkapallo)

text: 1979 oli Ilveksen ensimmäinen kausi SM-sarjassa. Joukkue aloitti kauteen valmistautumisen huolella ja käynnisti harjoitukset jo marraskuussa 1978. Ilves pelasi talvella 15 harjoitusottelua, joiden maaliero oli lupaava 40–15. Joukkueen keski-iän ollessa 22,5 vuotta kokenutta kaartia edustivat Harri Holli, Pertti Peltonen ja Markku Wacklin. Ennen varsinaisen SM-sarjan käynnistymistä pelattiin jo Suomen Cupia. Cup alkoi Ilveksen osalta varsin lupaavasti, kun hallitseva cup-mestari Valkeakosken Haka kaatui 2–1. Varsinainen SM-sarja ei käynnistynyt kuitenkaan yhtä hyvin ja Ilves ajautui karsintasarjaan. Ilves välttyi kuitenkin putoamiselta varmistamalla sarjapaikan jo ennen karsintasarjan päättymistä. Alavireisestä kaudesta huolimatta Ilveksen katsojakeskiarvo hipoi 3000 silmäparia. Kausi ei kuitenkaan päättynyt sarjapaikan varmistamiseen, sillä Ilves oli yhä Suomen Cupissa mukana. Ilves selvitti tiensä Suomen Cupin finaaliin jo toisen kerran historiansa aikana kaatamalla HJK:n 2–1 Esa Vuorisen ja Raimo Kuuluvaisen maaleilla. Suomen Cupin finaalissa vastaan asettui Turun Palloseura, jonka Ilves voitti Olympiastadionilla maalein 2–0. Suomen Cupin mestaruus ja siitä saatu 30 000 markan palkintoraha sekä europaikka oli alkua 1980-luvun menestykselle.


title: Tampereen Ilves (jalkapallo)

text: 1980-luku oli Ilveksen kulta-aikaa, jolloin seura saavutti muun muassa yhden Suomen-mestaruuden (1983) ja kaksi Suomen cupin mestaruutta (1979 ja 1990) sekä pelasi useana vuonna eurocupeissa. Pitkään kakkosvalmentajana toiminut Jussi Ristimäki pestattiin joukkueen päävalmentajaksi kolmen vuoden sopimuksella. Ilves voitti kaudella 1983 valmentaja Jussi Ristimäen ja maalitykki Ari Hjelmin johdolla Suomen mestaruuden. Samalla kaudella Ilves teki myös uuden yleisöennätyksen, kun Ilves–KPV-ottelua seurasi Ratinassa 15 000 katsojaa. Vuonna 1984 Ilves sijoittui kolmanneksi ja oli lähellä uusia Suomen-mestaruuden seuraavalla kaudella. 1985 Ilves selvisi loppuotteluun, jonka se kuitenkin hävisi HJK:lle ensimmäisen osaottelun 1–0-voitosta huolimatta. Vuotta myöhemmin Ratinassa 24 000 katsojaa todisti, kun Ilves kohtasi italialaisen Juventuksen Euroopan cupin ottelussa.


title: Tampereen Ilves (jalkapallo)

text: Ari Hjelmin lähdettyä Saksaan Stuttgarter Kickersiin 1988 taittui myös Ilveksen menestys, ja kaudella 1989 Ilves sijoittui SM-sarjassa kuudenneksi.


title: Tampereen Ilves (jalkapallo)

text: Futisliigan ensimmäisellä kaudella 1990 Ilvestä valmensi jälleen Jussi Ristimäki, mutta Ilves ei selviytynyt runkosarjan loppukierroksille. Marek Czakon maalikuninkuudesta ja joukkueeseen palanneesta Ari Hjelmistä huolimatta kausi päättyi yhdeksänteen sijaan. Vuosi päättyi kuitenkin voitokkaasti Ilveksen kaataessa Suomen cupin finaalissa mestari-HJK:n 2–1.


title: Tampereen Ilves (jalkapallo)

text: Kaudella 1991 Ilvestä valmensi skotlantilainen Ian Crawford. Ari Hjelmin 16 maalin ansiosta Ilves taisteli mitaleista ja oli kolmanneksi viimeisellä kierroksella vain kaksi pistettä sarjaa johtavaa FC Kuusysiä jäljessä. Kahden viimeisen kierroksen vierastappio ja kotitasapeli pudotti Ilveksen loppusijoituksen kuitenkin kuudenneksi. Veikkausliigan lisäksi Ilves pelasi Cup-voittajien cupissa ja eteni toiselle kierrokselle pudottamalla pohjoisirlantilaisen Glenavon FC:n vierasmaalisäännön turvin. Toisella kierroksella vastaan asettui AS Roma. Ilves pelasi kunniakkaan 1–1-tasapelin Tampereella, mutta AS Roma oli kotonaan parempi maalein 5–2.


title: Tampereen Ilves (jalkapallo)

text: Kaudella 1992 Ilves pelasi Ilves-fanien kauhistukseksi keltaisen pelipaidan sijasta sponsorin punaisella värillä. Joukkue vahvistui maajoukkuepelaajilla Markus Törnvallilla sekä Kari Rissasella, mutta kausi sujui kuitenkin alavireisesti. Toista kauttaan Ilvestä valmentanut Ian Crawford sai väistyä neljän ottelun tappioputken jälkeen, kun maajoukkueveteraani Esko Ranta tarttui ruoriin. Ilves varmisti kolmen viimeisen ottelun loppukirillä liigapaikan seuraavalle kaudelle.


title: Tampereen Ilves (jalkapallo)

text: Ilves siirtyi kaudeksi 1993 kolkosta Ratinasta tunnelmalliselle Tammelan stadionille. Ilveksen pelaajistossa tapahtui merkittäviä muutoksia, kun nimimiehet suuntasivat muihin seuroihin. Myös Ari Hjelm vaihtoi seuraa siirtyen pelaamaan ammattilaisena Saksaan. Joukkuetta valmentanut Matti Paatelainen väistyi kauden puolessa välissä Markku Wacklinin tieltä, mutta Ilves joutui silti karsintasarjaan. Karsintasarjassa Ilveksen taakse jäivät Kajaanin Haka sekä Kontulan Urheilijat. Ilves säilytti edelleen paikkansa Veikkausliigassa.


title: Tampereen Ilves (jalkapallo)

text: Kaudella 1994 Ilves pelasi jälleen perinteisellä keltaisella peliasulla, ja valmentajana jatkoi Markku Wacklin. Kausi lupasi Ilvekselle paljon, kun Valeri Popovitš ja Oleg Ivanov siirtyivät Ilvekseen. Näiden lisäksi Ari Hjelm palasi Saksasta Tampereelle. Liigakausi alkoi kuitenkin heikosti, ja vielä heikommin sujui Ilveksen talouspuoli. Popovitš ja Ivanov oli myytävä kesän päätteeksi Hakaan, ja kausi päättyi jälleen putoamistaisteluun. Viimeisten kierrosten loppukiri piti Ilveksen lopulta FC Oulun ja KuPSin edellä ja Ilves pysyi kuin pysyikin Veikkausliigassa.


title: Tampereen Ilves (jalkapallo)

text: Kauden 1995 kynnyksellä Ilves koki jälleen pelaajamenetyksiä. Ari Hjelmin siirtyi HJK:hon, maalivahti Teuvo Moilanen FF Jaroon ja valmentaja Wacklin lähti Kotkaan. Uudeksi valmentajaksi Ilves pestasi entisen pelaajan Esa Kuusiston. Kuusiston valmentama Ilves pysytteli lähes koko kauden ylemmässä keskikastissa. Maalitykki Hjelmin jättämän aukon onnistui paikkaamaan nuori keskikenttäpelaaja Miikka Kajander. Kajander laukoi kauden aikana peräti 13 maalia ja hänet valittiin Vuoden liigatulokkaaksi. Heikko taloustilanne ei kuitenkaan parantunut, ja Kajander myytiin kauden päätteeksi Ruotsiin.


title: Tampereen Ilves (jalkapallo)

text: Kaudella 1996 Ilves oli jälleen kaupungin valtias TPV:n pudottua Ykköseen. Kaupungin valta-asemasta huolimatta Ilveksen taistelulle nousi seinä vastaan, kun liigaa supistettiin kahdella joukkueella. Putoamissarjassa Ilves jätti taakseen MP:n ja Hakan, mutta liigajoukkueiden vähentämisen seurauksena Ilves ei säilyttänyt paikkaansa Veikkausliigassa.


title: Tampereen Ilves (jalkapallo)

text: Vuonna 1997 joukkuetta valmensi Ilveksen entinen pelaaja Arto Uimonen. Myös peliuransa lopettanut Ari Hjelm palasi seuraan managerin roolissa ja Harri Holli puolestaan aloitti joukkueenjohtajana. Ilves r.y. aloitti III-divisioonassa FC Ilveksen kakkosjoukkueena. Joukkueen tavoitteena oli saada kehittyvät parikymppiset pysymään seurassa vaikka edustuksessa ei aukenisi mahdollisuutta pelata. Joukkueiden välille solmittiin Palloliiton sääntöjenmukainen farmisopimus keväällä 1997 ja valmentajana toimi Veijo Visuri.


title: Tampereen Ilves (jalkapallo)

text: Vuonna 1998 talousvaikeuksien seurauksena Ilveksen miesten edustusjoukkue lopetti toimintansa ja muuttui Tampere Unitediksi. United oli aluksi Ilveksen ja Tampereen Pallo-Veikkojen yhteistyöprojekti, mutta TPV vetäytyi fuusiosta. United peri Ilveksen paikan Ykkösessä ja nousi heti ensimmäisen kauden jälkeen Veikkausliigaan. Vuonna 2000 Ilves teki yhteistyösopimuksen Kakkosessa pelanneen Duck Park Rangersin kanssa ja joukkue pelasi kaudesta 2001 alkaen Ilveksen nimellä ja väreissä. Sorsapuiston Ilves nimeä kantanut joukkue toimi aina vuoteen 2004 saakka, jolloin nimeksi tuli Ilves FS joukkueen päättäessä keskittyä ainoastaan futsaliin ja KOO-VEE otti Ilveksen sarjapaikan. Ilveksen jalkapallojaosto jatkoi kuitenkin toimintaansa junioreissa ja naisissa edustustasolla.


title: Tampereen Ilves (jalkapallo)

text: Ilveksen miesten edustusjoukkue teki varsinaisen paluun syksyllä 2007, jolloin Ilves ry:n alainen joukkue sai suunnitellusti KOO-VEE:lta paikan Kakkosesta. Ilves aloitti Kakkosessa kaudella 2008, ja taustahenkilöt määrittivät joukkueen tavoitteeksi nousta Ykköseen 1–3 vuodessa.


title: Tampereen Ilves (jalkapallo)

text: Ilves sijoittui Veijo Visurin johdolla kaudella 2008 Kakkosen B-lohkon viidenneksi ja kaudella 2009 kolmanneksi. 247 pääsarjaottelua pelannut Jussi Kuoppala teki myös paluun Ilves-paitaan kaudella 2009. Lokakuussa 2009 Ilves ja Valeri Popovitš solmivat kahden vuoden sopimuksen. Valeri Popovitš toimi Ilveksessä pelaaja-valmentajan roolissa, ja sopimus sisälsi myös option yhdestä lisävuodesta. Popovitš toimi edustusjoukkueen lisäksi Ilveksen Futis Akatemiassa (IFA), talenttiryhmissä sekä valmentajana jalkapallokouluissa. Popovitšin sopimuksen jälkeen Ilveksen pelaajistoon liittyi lisää nimekkäitä pelaajia. Ilveksen kasvatti ja entinen liigapelaaja Jussi Kotilahti oli ensimmäinen, ja keväällä 2010 Henri Scheweleff siirtyi Tampere Unitedista Ilvekseen.


title: Tampereen Ilves (jalkapallo)

text: Kaudella 2010 Ilves voitti B-lohkon ja selvisi Kakkosen nousukarsintoihin. Kolmen joukkueen karsintasarjassa se kuitenkin hävisi ottelunsa HIFK:ta ja rovaniemeläistä FC Santa Clausia vastaan jääden lohkon viimeiseksi. Avausottelua HIFK:ta vastaan saapui katsomaan Tammelan silloinen ennätysyleisö 2 136 katsojaa. HIFK voitti ottelun Ilves-kasvatti Petri Heinäsen neljännen lisäaikaminuutin osumalla 1–2. Vieraissa pelatussa kohtalonottelussa FC Santa Clausia vastaan Ilves kärsi 3–5-tappion, mikä merkitsi nousuhaaveen lopullista romuttumista. Ilves eteni myös Suomen Cupissa aina 7. kierrokselle, jossa vastaan asettui Turun Palloseura. TPS vei ottelun maalein 2–1. Ilves raivasi tiensä kuitenkin Suomen Cupin pikkufinaaliin, jossa se kuitenkin hävisi Salpausselän Reippaalle.


title: Tampereen Ilves (jalkapallo)

text: Kaudelle 2012 edustusjoukkueen uudeksi päävalmentajaksi ryhtyi seuran entinen pelaaja ja juniorivalmentaja Mika Malinen. Malisen lisäksi kauden 2012 valmentajiin kuuluivat Mikko Kavén sekä Topi Priha. Joukkueenjohtajina toimivat puolestaan Leena Mäkelä sekä entinen Ilves-pelaaja Seppo Nikkilä Kapteeniksi valittu Toni Kallio ja Gustav Långbacka toivat uusina pelaajina puolestaan sekä maajoukkue- että liigakokemusta. Kauden 2012 jälkeen Ilves nousi Ykköseen, kun se kaatoi kaksiosaisessa karsinnassa ÅIFK:n. Ilveksen nousua sarjaporrasta ylemmäksi todisti liki 4000 katsojaa.


title: Tampereen Ilves (jalkapallo)

text: Ilves pelasi Ykkösessä kaudet 2013 ja 2014. Kaudella 2014 se sijoittui sarjassa kolmanneksi, mikä ei riittänyt Veikkausliiga-nousuun. Lopulta Ilves nousi ylimmälle sarjatasolle, kun kaksi liigassa ollutta joukkuetta ei täyttänyt lisenssiin vaadittavia kriteerejä.


title: Tampereen Ilves (jalkapallo)

text: Ilveksen ensimmäiselle Veikkausliiga-kaudelle päävalmentajaksi valittiin Keith Armstrong, jonka sopimus kattoi vuodet 2015 ja 2016 sekä sisälsi option kaudesta 2017.


title: Tampereen Ilves (jalkapallo)

text: Vuoden 2015 Liigacupissa Ilves hävisi välierissä Rovaniemen Palloseuralle. Suomen Cupin Ilves aloitti kuudennelta kierrokselta, jolla tuleva cup-mestari IFK Mariehamn pudotti sen maalein 0–2.


title: Tampereen Ilves (jalkapallo)

text: Lokakuun alussa syntyi kohu Ilveksen päävalmentaja Armstrongin oltua pois Seinäjoella pelatusta SJK-ottelusta ja hänen toimittuaan ottelun aikaan MTV:n Valioliiga-kommentaattorina. Tapauksen päätteeksi Ilves purki Armstrongin sopimuksen. Loppukauden ajaksi päävalmentajaksi nimettiin Armstrongin apulaisena toiminut italialainen Marco Baruffato. Kaksi ottelua ennen kauden päättymistä Ilves varmisti paikan Veikkausliigassa myös seuraavalle kaudelle. Lopullinen sijoitus oli kahdeksas. Ilveksen parhaaksi pelaajaksi valittiin kauden lopussa kymmenen nollapeliä pelannut maalivahti Mika Hilander, joka valittiin heinäkuussa ja elokuussa kahdesti peräkkäin kuukauden pelaajaksi. Kauden päätteeksi pelaajauransa lopettivat Antti Ojanperä ja Olli Vakkala.


title: Tampereen Ilves (jalkapallo)

text: Kaudella 2016 Ilves selvisi Suomen Cupissa viidennelle kierrokselle, jolla se kärsi tappion Valkeakosken Hakalle rangaistuspotkuilla. Veikkausliigassa joukkue taisteli viimeisille kierroksille asti mitaleista ja pääsystä europeleihin, mutta lopullinen sijoitus oli viides. Kauden viimeisessä ottelussa Maarianhaminassa Ilveksen olisi pitänyt voittaa, mutta tampereleiset hävisivät lopulta mestaruuden voittaneelle IFK Mariehamnille numeroin 2–1.


title: Tampereen Ilves (jalkapallo)

text: Kaudella 2017 Ilves selvisi Suomen Cupissa välieriin, jossa se hävisi HJK:lle. Veikkausliigassa Ilves saavutti pronssia, joka oli seuran ensimmäisen SM-mitali 32 vuoteen.


title: Tampereen Ilves (jalkapallo)

text: Ilves pelaa kotiottelunsa Tammelan stadionilla.


title: Tampereen Ilves (jalkapallo)

text: Tammelan pallokenttä avattiin käyttöön vuonna 1931 ja sen ensimmäinen katsomo valmistui kuusi vuotta myöhemmin 1937.


title: Tampereen Ilves (jalkapallo)

text: Silloinen pallokenttä laajennettiin stadioniksi 90-luvun alussa rakentamalla nykyiset katsomot. Vuonna 2002 stadionin katsomoihin asennettiin Hakametsän jäähallin käytöstä poistetut 3100 numeroitua kuppi-istuinta. Ennen asennusta A-katsomo veti 1262, B-katsomo 1500, C- ja D-katsomot kumpikin 864 sekä E-katsomo 84 ja F-katsomo 118 katsojaa. Stadionin ilmoitettu kapasiteetti on 5040, mutta stadionin kunnon vuoksi todellinen kapasiteetti on ilmoitettua pienempi. Katsomoiden lisäksi kentän laidalle kulmiin (paitsi B- ja C-katsomoiden väliin), erityisesti A- ja F-katsomoiden väliin, olisi mahdollisuus myydä seisomalippuja. Stadionilla on 1200 luxin vahvuinen valaistus. Stadionin valaistus kattaa ns. liigalisenssin kriteerit, mutta kentältä puuttuu lämmitys sekä mm. yleisön saniteettitilat ja pelaajien sekä tuomareiden pukukoppijärjestelyt eivät täytä liigakelpoisuusehtoja.


title: Tampereen Ilves (jalkapallo)

text: Ilveksen perinteiset värit ovat keltainen ja vihreä. Keltainen väri on toiminut joukkueen peliasuissa kotivärinä, kun vihreää on käytetty vierasvärinä. Kaudella 1992 Ilveksen peliasu oli poikkeuksellisesti punainen pääsponsorin tahdon mukaisesti, tämä aiheutti myös suurta vastustusta seuran fanien keskuudessa. Ilves on pelannut myös valkoisella peliasulla.


title: Tampereen Ilves (jalkapallo)

text: Nykyään Ilves pelaa kotiottelunsa Adidaksen keltaisessa paidassa, vihreissä housuissa ja keltaisissa sukissa. Vara- ja vierasasuna on kokovihreä peliasu. Maalivahdit käyttävät pääasiassa violettia peliasua. Ilveksen johto on miettinyt siirtymisestä täysin keltaiseen ja vihreään asuun Adidaksen palatessa varustetoimittajaksi.


title: Tampereen Ilves (jalkapallo)

text: Ilveksellä on ollut sen historian aikana monenlaista kannattajatoimintaa. 1970-luvun lopulla toiminta alkoi organisoitua ja Ilveksen huutosakiksi nimetty ryhmä seurasi Ilveksen nousua SM-sarjaan. Ilveksen kannattajat olivat näkyvästi esillä myös 1990-luvun lopulla perustaen kannattajayhdistyksen. Kannattajayhdistyksen tarkoituksena oli tukea talousvaikeuksissa polkenutta Ilveksen edustusjoukkuetta FC Ilvestä taloudellisesti.


title: Tampereen Ilves (jalkapallo)

text: Ilveksen nykymuotoinen kannattajatoiminta käynnistyi kauden 2008 aikana ns. Tammelan vanhassa olutkatsomossa. Kaudella 2009 kannattajaryhmän nimeksi vakiintui ”Niilon Pojat”. Niilon Pojat -nimi juontaa juurensa Ilveksen perustamisesta, jolloin se oli seuran yksi nimivaihtoehto perustajansa Niilo Tammisalon mukaan. Kannattajat siirtyivät myöhemmin päätykatsomoon vierasjoukkueen maalin taakse. Kauden 2011 aikana kannattajien paikaksi vakiintui Tammelan stadionin itäpääty, johon kannattajat kokoontuvat edelleen.Ilveksen maalit mainittu ensin.


title: Tampereen Ilves (jalkapallo)

text: Tiedot SM-sarjan maratontaulukkoVuodesta 1991 lähtien voitosta on saanut kolme pistettä.


title: Pošehonje

text: Pošehonje () on kaupunki Jaroslavlin alueella Venäjällä. Se sijaitsee Rybinskin tekojärveen laskevan Sogoža-joen rannalla 151 kilometriä Jaroslavlista luoteeseen. Kaupunki on Pošehonjen piirin keskus. Asukkaita on 6 600 henkeä (vuonna 2008).


title: Pošehonje

text: Šeksnan muinaisen nimityksen "Šehon, Šehona" mukaan "Pošehonjeksi" kutsutulla seudulla sijaitsi 1600-luvulla "Pertoman" kylä, jossa vuodesta 1680 lähtien sijaitsi voivodin kanslia. Vuonna 1777 siitä tuli Jaroslavlin lääniin kuulunut "Pošehonjen" kaupunki. Vuosina 1918–1992 nimenä oli "Pošehonje-Volodarsk" vallankumousjohtaja V. Volodarskin mukaan.


title: Pošehonje

text: Nykyään Pošehonje on maatalousalueen keskus, jossa on lähinnä elintarvike- ja puunjalostusteollisuutta. Kaupunki tunnetaan "Pošehonski"-nimisestä juustolaadusta.


title: Khaukit

text: Khaukit (lat. "chauci") olivat Pohjanmeren rannoilla sekä Emsin ja Elben välimaastossa asunut germaaniheimo. He kuuluivat friisien tavoin ingaevoneihin. Tiberius alisti heidät Rooman vallan alaisiksi vuonna 5 jaa. Khaukit sulautuivat 300-400-luvuilla sakseihin ja friiseihin.


title: Malcolm Cooper

text: Malcolm Cooper (20. joulukuuta 1947 – 9. kesäkuuta 2001) oli brittiläinen kivääriampuja ja olympiavoittaja.


title: Malcolm Cooper

text: Cooper voitti olympialaisissa Los Angelesissa 1984 ja Soulissa 1988 50 m pienoiskiväärin asentokilpailun. Hän on ainoa ampuja, joka on pystynyt kyseisessä lajissa puolustamaan voittoaan. Cooper saavutti myös MM-kilpailuissa viisi kultaa, viisi hopeaa ja viisi pronssia.


title: Buguruslan

text: Buguruslan () on kaupunki Orenburgin alueen luoteisosassa Venäjällä. Se sijaitsee Volgan vesistöön kuuluvan Bolšoi Kinel -joen rannalla 516 kilometriä Orenburgista luoteeseen. Kaupunki on Buguruslanin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Sen läpi kulkee Samaran ja Ufan välinen rautatie (Buguruslanin asema).


title: Buguruslan

text: Vuoden 2010 väestönlaskennan mukaan kaupungissa asui 49 741 henkeä. Buguruslanin kaupunkipiirikuntaan kuului väestölaskennan aikaan myös 485 maaseutuasukasta, yhteensä asukkaita oli siten 50 226.


title: Buguruslan

text: Venäläiset uudisasukkaat perustivat Buguruslanin vuonna 1748. Nimensä se on saanut paikalla sijainneesta baškiirikylästä. Vuonna 1781 Buguruslanista tuli samannimisen Ufan lääniin kuuluneen kihlakunnan keskus. Vuonna 1802 se liitettiin Orenburgin ja vuonna 1851 Samaran lääniin. Tärkeimmät elinkeinot olivat maatalous ja kaupankäynti. Vuonna 1847 Buguruslaniin perustettiin Pokrovan naisluostari. Nykyään kaupunki on yksi Volgan ja Uralin alueen öljyn- ja kaasuntuotannon keskuksista.


title: Buguruslan

text: Kulttuurilaitoksia ovat teatteri, kotiseutumuseo ja Mihail Frunzen kotimuseo. Aksakovon kylässä 27 kilometrin päässä kaupungista on kirjailija Sergei Aksakovin kartanomuseo.


title: Venjov

text: Venjov () on kaupunki Tulan alueella Venäjällä. Se sijaitsee Okaan laskevan Osjotrin sivujoen Venjovkan rannalla 52 kilometriä Tulasta itään. Kaupunki on Venjovin piirin keskus. Asukkaita on 15 700 henkeä (vuonna 2007).


title: Venjov

text: Paikkakunta mainitaan nimellä "Venjova" ensimmäisen kerran 1300-luvun lopussa. Aluksi se sijaitsi Osjotr-joen rannalla ja kuului Rjazanin ruhtinaskuntaan. 1500-luvulla kaupunki ilmeisesti tuhoutui ja se siirrettiin nykyiselle paikalle, jonne rakennettiin Gorodenskin linnoitus. 1500-luvun lopulla siitä käytettiin jo nimeä Venjov. 1500–1600-luvun vaihteessa rakennettiin uusi linnoitus, jolla oli huomattava merkitys Ivan Bolotnikovin talonpoikaissodassa. Vuonna 1633 Krimin tataarit polttivat Venjovin. Uudelleen rakennettu linnoitus vaurioitui pahasti tulipalossa vuonna 1730. Vuodesta 1777 lähtien Venjov oli samannimisen Tulan lääniin kuuluneen kihlakunnan keskus. Sen taloudellinen merkitys jäi erittäin vähäiseksi. Toisen maailmansodan aikana marras-joulukuussa 1941 kaupunki oli saksalaisten miehittämä.


title: Venjov

text: Nähtävyyksiä ovat kaupungin keskustassa Krasnaja-aukiolla sijaitseva Pokrovan kirkko (1737), 1700-luvun alussa pystytetty kotiseutumuseon rakennus, Jumalan ilmestyksen kirkko 1600–1700-luvun vaihteesta, Kazanin kirkko ja Ylösnousemuksen katedraali. Kaupungin hautausmaalla on vuonna 1771 rakennettu barokkityylinen Johannes Kastajan kirkko.


title: Veliž

text: Veliž () on kaupunki Smolenskin alueella Venäjällä. Se sijaitsee Väinäjoen rannalla 134 kilometriä Smolenskista luoteeseen. Kaupunki on Veližin piirin keskus. Itse kaupungissa asui 7 620 henkeä, koko kaupunkikunnassa 8 147 ja koko Veližin piirissä 12 248 (vuonna 2010).


title: Veliž

text: Veliž mainitaan ensimmäisen kerran 1400-luvulla. 1400–1500-lukujen vaihteessa se liitettiin Moskovan Venäjään. Kaupungin virallinen perustamisvuosi on 1536, jolloin muinaisen linnan paikalle rakennettiin uusi linnoitus. Vuosina 1580–1655 ja 1678–1722 kaupunki kuului Puolaan. Vuonna 1776 siitä tuli aluksi Pihkovan ja sitten Vitebskin lääniin kuuluneen kihlakunnan keskus. 1800-luvun lopulle saakka asukkaat kävivät kauppaa Riian kanssa. Toisen maailmansodan aikana Veliž oli saksalaisten miehittämä ja tuhoutui pahoin. Nykyään kaupungissa on puunjalostus- ja elintarviketeollisuutta.


title: Styrbjörn (fregatti)

text: Styrbjörn oli Ruotsin rannikkolaivaston hämeenmaa-luokan soutufregatti.


title: Styrbjörn (fregatti)

text: Alus valmistui Fredrik af Chapmanin piirustusten mukaan rakennettuna Tukholmassa keväällä 1790.


title: Styrbjörn (fregatti)

text: Aluksen pituus oli 44 metriä, leveys 8,3 metriä ja syväys 2,8 metriä. Siinä oli täysi fregattitakila. Airopareja oli 20 ja kutakin airoa käsitteli neljä miestä. Aluksen aseistuksena oli 24 kpl 12 naulan ja 2 kpl 12 naulan kanuunaa sekä 16 kolmen naulan nikhakaa. Miehistöä aluksella oli 305 henkeä, muonaa riitti kolmeksi kuukaudeksi ja juomia kuudeksi viikoksi.


title: Styrbjörn (fregatti)

text: "Styrbjörn" oli kärkialuksena ""Viipurin kujanjuoksussa"" 3. heinäkuuta 1790 ja viikkoa myöhemmin puolustuslinjan keskustan johtoaluksena Ruotsinsalmen toisessa meritaistelussa 9. heinäkuuta.


title: Styrbjörn (fregatti)

text:
Viaporissa talvehtimassa olleet "Styrbjörn" ja sen sisarlaiva "Hjalmar" jäivät Venäjän keisarikunnan laivastolle toukokuussa 1808 linnoituksen antautuessa.
"Stybjörn"in palvelu vieraan lipun alla jäi kuitenkin lyhyeksi: jo 17. - 18. elokuuta 1808 olleessa Lövön kahakassa Kemiössä ruotsalaiset kapteeni Otto Gustaf Nordenskjöldin ja luutnantti A. Dreijerin johtamat, 24 barkassista ja tykkisluupista englantilaismallisesti kootut hyökkäysosastot kävivät alusten kimppuun yön pimeydessä. Sekaannuksen johdosta onnistuttiin valtaamaan vain "Styrbjörn" ja pienempi jahti "Aglae", "Hjalmar" jäi venäläisille.


title: Styrbjörn (fregatti)

text: Aluksia lähdettiin viemään kohti omaa satamaa, mutta venäläisten vastaiskun johdosta "Styrbjörn" ajautui ohjauskyvyttömänä karille ja jouduttiin hylkäämään. Alus sytytettiin palamaan vetäydyttäessä ja se tuhoutui täysin ruutivarastojen räjähtäessä.


title: Carter Beauford

text: Carter Anthony Beauford (s. 2. marraskuuta 1957) on Dave Matthews Bandin rumpali. Hän soittaa rumpuja jazz-tyylillä rock-bändissä. Hänet on luokiteltu yhdeksi maailman parhaista rumpaleista. Hänen ”avoimet kädet” -tekniikkansa antaa Carterille vapauden soittaa sellaisia kuvioita, joita ”ristikädet”-tekniikalla ei pysty soittamaan. Carterin rummut ovat Yamahan Record Custom Series-sarjaa, symbaalit Zildjianin, kapulat Pro-Markin ja perkussiot LP:n valmistamat.


title: Carter Beauford

text: Beauford aloitti musiikillisen uransa aikaisin. Hänen ollessaan kolmevuotias hänen isänsä otti hänet mukaansa katsomaan legendaarista Buddy Richiä. Silloin pieni Carter tiesi mitä halusi tehdä. Ensimmäinen virallinen esiintyminen hänellä oli yhdeksänvuotiaana. Vuonna 1991 Dave Matthews kutsui hänet soittamaan omakustannelevyllensä Remember Two Things. Beaufordilla on kaksi tytärtä, Breana Symone ja Nadja Angelique Beauford sekä poika Marcus Carrington Beauford.


title: Carter Beauford

text: Beaufordilta on ilmestynyt video/DVD-paketti ”Under the Table and Drumming”.


title: Futsalin maailmanmestaruuskilpailut 1992

text: Vuoden 1992 futsalin maailmanmestaruuskilpailut olivat toiset FIFA:n järjestämät maailmanmestaruuskilpailut. Turnaus pelattiin Hongkongissa 15. marraskuuta - 28. marraskuuta 1992.


text: Maailmanmestaruuden voitti hallitseva mestari Brasilia, joka kukisti finaalissa Yhdysvallat 4-1.


text: Maailmanmestaruuskilpailuissa järjestettiin ensimmäistä kertaa karsinnat, joihin osallistui 23 joukkuetta. Lisäksi kisoihin pääsi ilman karsintaa Yhdysvallat, Costa Rica, Nigeria ja isäntämää Hongkong. Kisoihin päässeet joukkueet olivat:


title: Parental Advisory

text: Parental Advisory on yhdysvaltalaisen Recording Industry Association of America -järjestön (RIAA) vuonna 1985 käyttöön ottama merkki, joka tavoite on varoittaa vanhempia CD:n, DVD:n, kasetin yms. sanoitusten lapsille mahdollisesti sopimattomasta sisällöstä, kuten vahvasta kielenkäytöstä tai seksuaalisista viittauksista.


title: Parental Advisory

text: Merkkiä on käytetty lähinnä yhdysvalloissa julkaistuissa levyissä. Merkki on yleinen hip hop- ja rap-levyissä sekä metallimusiikissa, mutta merkkejä on muissakin levyissä.


title: Parental Advisory

text: Parental Advisory -merkin käyttöönottoon vaikutti yhdysvaltalainen Parents Music Resource Center (PMRC) ja etenkin sen perustajajäsen, poliitikko Tipper Gore, joka on tunnetaan myös varapresidentti Al Goren vaimona. Tipper Gore kuunteli tyttärensä kanssa Princen "Purple Rain" -levyä ja tunnistettuaan viittauksia masturbaatioon, alkoi ajaa käytäntöjä, jotka lisäävät kasvattajien tietoisuutta lyriikoiden sisällöistä.


title: Ethel Catherwood

text: Ethel Mary Catherwood (28. huhtikuuta 1908 – 26. syyskuuta 1987) oli kanadalainen yleisurheilija, korkeushypyn olympiavoittaja Amsterdamissa 1928.


title: Ethel Catherwood

text: Catherwood syntyi Haldimandin piirikunnassa, Ontariossa, mutta kasvoi Saskatoonissa, Saskatchewanissa. Hän menestyi monissa urheilulajeissa, yleisurheilun lisäksi baseballissa ja koripallossa. Saskatoonin kaupungin mestaruuskilpailuissa 1926 hän sivusi Kanadan ennätystä korkeushypyssä ja myöhemmin samana vuonna hän rikkoi maailmanennätyksen.


title: Ethel Catherwood

text: Vuonna 1928 Catherwood osallistui Amsterdamin olympialaisiin, joissa naisten yleisurheilu oli ensi kertaa ohjelmassa. Hän oli ehtinyt menettää maailmanennätyksensä Carolina Gisolfille, joka oli hänen kovin kilpakumppaninsa. Itse kilpailussa Gisolf jäi hopealle tuloksella 156 Catherwoodin hypättyä 159. New York Timesin kirjeenvaihtaja nimesi Catherwoodin kisojen kauneimmaksi naisurheilijaksi. Hän on edelleen ainoa kanadalaisnainen, joka on voittanut yleisurheilun yksilölajissa olympiakultaa.


title: Ethel Catherwood

text: Palattuaan Kanadaan hänelle tarjottiin elokuvasopimusta, mutta hän kieltäytyi siitä. Catherwood kävi kauppatieteellisen kurssin, meni naimisiin ja muutti Kaliforniaan.


title: Ethel Catherwood

text: Catherwood eli salaperäisen elämän. Hän meni salaa naimisiin James McLarenin kanssa ja erosi pian. Kohta sen jälkeen hän meni naimisiin Byron Mitchellin kanssa (erosi 1960). Nämä skandaalit saivat lehdistön seuraamaan hänen jokaista liikettään. Muutettuaan Kaliforniaan hän myönsi olevansa oikeastaan yhdysvaltalainen ja syntyneensä Hannahissa, Pohjois-Dakotassa ja muuttaneensa kaksivuotiaana Kanadaan. Hän kieltäytyi antamasta haastatteluja ja väitti myyneensä kaikki mitalinsa ja palkintonsa. Hän jopa harkitsi pyrkimistä Yhdysvaltain olympiajoukkueeseen 1932.


title: Italia yleisurheilun Euroopan-mestaruuskilpailuissa

text: Italia on osallistunut yleisurheilun ulkoratojen täyden ohjelman Euroopan-mestaruuskilpailuihin ensimmäisistä, vuoden 1934 kisoista alkaen. Sen urheilijat ovat yksittäisissä EM-kisoissa saavuttaneet nollasta viiteen kultamitalia. Vain vuoden 1958 kisoissa maa on jäänyt ilman kultamitaleja. Yksittäisten kisojen mitalitilastoissa se on parhaimmillaan sijoittunut neljänneksi vuosina 1978 ja 1990. Koko EM-kisahistoriassa se on kerännyt kahdeksanneksi eniten kultamitaleja. EM-kilpailujen isäntämaana Italia toimi vuosina 1934 ja 1974. Ensimmäisellä kerralla kisakaupunkina oli Torino ja toisella kerralla Rooma.


text: Italialaisten voittamista Euroopan-mestaruuksista kaksikymmentäkahdeksan on peräisin juoksulajeista ja kuusi kävelyistä. Kenttälajeissa italialaiset ovat vieneet mestaruuden kolmasti miesten kiekonheitossa sekä kerran miesten korkeushypyssä, miesten pituushypyssä, miesten kolmiloikassa ja naisten korkeushypyssä. Ensimmäinen italialainen Euroopan-mestari oli 1 500 metrin juoksun Torinossa 1934 voittanut Luigi Beccali. Maan ensimmäinen Euroopan-mestaruuden saavuttanut nainen oli 80 metrin aitajuoksun vuonna 1938 voittanut Claudia Testoni. Kolminkertaisia Euroopan-mestareita ovat kiekonheittäjä Adolfo Consolini sekä pikajuoksija Pietro Mennea.


title: Hessdalenin ufot

text: Hessdalenissa Keski-Norjassa havaittiin 1980-luvulla monia outoja valoilmiöitä, jotka voivat olla maanjäristysvaloja, maavaloja tai ufoja. Hessdalenin laakso sijaitsee noin 120 km Trondheimista kaakkoon Ålenin suuren kylän lähellä noin 35 km Rorosin kaivoskaupungista pohjoiseen. Valojen syyksi on ehdotettu muun muassa skandiumpölyn syttymistä. Mutta jotkut valot on tunnistettu lentokoneiden valoiksi, autojen valojen ja muiksi heijastumiksi ja kangastuksiksi. Hessdalenissa on nykyään automaattisia kameroita, jotka tarkkailevat alueen valoilmiöitä.


title: Hessdalenin ufot

text:
Hessdalenin ufot ovat olleet muun muassa valopalloja ja mutkaisia valojuovia. Ilmiöt on havaittu enimmäkseen pimeinä talviöinä, ja
harvemmin niitä on näkynyt kirkkaina kesäpäivinä.


title: Hessdalenin ufot

text: Hessdalenin valoja alkoi näkyä joulukuussa 1981 ja pieni ryhmä alkoi tutkia näitä havaintoja 1983. Ryhmä tutki ilmiötä paikalla noin kuukauden ajan vuoden 1984 alussa. Vuonna 1984 ilmiö alkoi harvinaistua ja vuonna 1985 havaintoaalto oli jo mennyt ohi, vaikka ilmiöitä on nähty tämän jälkeenkin.


title: Hessdalenin ufot

text: Hessdalenin ufoja on nähty mm 18.3. 1982 Finnsahögdan yllä, kun sitä on katsottu idästä päin. Ufo näytti kulkevan Fjellöekkhögdan ja Finnsahögdan välistä. Finnsähögdan edestä näytti kulkevan hieman lautasta muistuttava esine, kossa oli punainen ja kalalnvalkea valo.Ruotsin puolella ufoja on nähty muun muassa Taalainmaalla Falunin lähellä vuoristossa. Ufoja on nähty Ruotsin puolella myös Kilsbergenin yllä.


title: Andrew Carter ja Edward Pate Jr.

text: Andrew Carter (1919 Savannah, Georgia – tammikuu 1989) ja Edward Pate Jr. (13. huhtikuuta 1915 Kansas City, Kansas – ?) olivat afroamerikkalaisia yrittäjiä, jotka perustivat vuonna 1950 ensimmäisen Mississippin länsipuolella sijainneen mustien omistaman ja pyörittämän radioaseman.


title: Andrew Carter ja Edward Pate Jr.

text: Palveltuaan toisessa maailmansodassa Carter opiskeli RCA School of Electronicsissa ja New Yorkin yliopistossa. Hänen tavoitteenaan oli oman radioaseman perustaminen, mutta rotuennakkoluulot vaikeuttivat asian edistymistä. Kansasin entinen kuvernööri Alf Landon, joka omisti neljä radioasemaa, kuuli ongelmista ja nimitti Carterin omistamansa Leavenworthissa sijainneen KCLO-aseman johtoon. Hän myös auttoi Carteria saamaan FCC:ltä oman toimiluvan. Edward Pate tarjosi uudelle asemalle rahoitusta ja liiketaloudellista osaamista, ja vuonna 1950 Carter ja Pate käynnistivät KPRS-aseman Kansas Cityssä. Asema on edelleen toiminnassa ja nykyään sen johdossa toimii Carterin lapsenlapsi Michael Carter.


title: Andrew Carter ja Edward Pate Jr.

text: Andrew Carter ja Edward Pate Jr. nimettiin Radio Hall of Fameen vuonna 1995.


title: Härkälän kartano

text: Härkälän kartano on kartano Someron Härkälän kylässä, Kirkkojärven rannalla vähän matkaa Someron keskustaajamasta länteen.


title: Härkälän kartano

text: Härkälä mainitaan säterikartanona ensi kerran vuosia 1613–1614 koskevassa rälssitilojen luettelossa, mutta on saattanut olla olemassa jo 1500-luvun puolella, jolloin ratsumestari Antti eli Anders Laurinpoika, Puotilan herra, sai sieltä läänityksen, johon alue kuului.


title: Härkälän kartano

text: Kun kartano siirtyi Suomen valtion omistukseen, se palstoitettiin vuonna 1907. Vuonna 1920 kartano siirtyi Someron kunnan omistukseen, ja päärakennus oli vuosina 1920–1978 kunnalliskotina. Vuonna 1978 kartano siirtyi yksityisomistukseen ja oli sen jälkeen useilla omistajilla mm. ateljee-, kesäasunto- ja varastokäytössä. 2000-luvulla kartano on toiminut juhlapaikkana.


title: Härkälän kartano

text: Päärakennus on pystytetty 1800-luvun lopulla. Sen kaakkoispuolelle rakennettiin 1930-luvulla sairaalarakennus. Kartanon kivinavetta on vuodelta 1890. 1900-luvun alussa Härkälän rakennuskantaan kuului myös suuri tuulimylly, jonka rakennusajankohdaksi on arvioitu 1897–1899. Mylly jäi käytöstä vaurioiduttuaan pahoin myrskyssä vuonna 1925. Vanhin rakenne kartanon alueella lienee 1600-luvulta oleva holvikellari, jonka kunnostaminen aloitettiin Museoviraston entistämisavustuksella vuonna 2009.


title: Renato Dionisi

text: Renato Dionisi (s. 21. marraskuuta 1947) on entinen italialainen yleisurheilija. Hänen päälajinsa oli seiväshyppy.


title: Renato Dionisi

text: Dionisi sijoittui seiväshypyssä neljänneksi Budapestin EM-kilpailuissa 1966 tuloksella 480 cm. Helsingin EM-kilpailuissa 1971 hän saavutti pronssia tuloksella 530 cm. Sisäratojen EM-kilpailuissa hän voitti kultaa Rotterdamissa 1973 tuloksella 540 cm sekä saavutti pronssia Münchenissä 1976 tuloksella 530 cm. Dionisi osallistui olympialaisiin Tokiossa 1964 ja Münchenissä 1972 mutta ei kummallakaan kerralla selviytynyt karsinnasta loppukilpailuun.


title: Renato Dionisi

text: Dionisi paransi seiväshypyn Italian-ennätystä ensimmäisen kerran heinäkuussa 1964 tulokseen 450 cm ja viimeisen kerran kesäkuussa 1972 tulokseen 545 cm. Ennätys oli koko tämän ajan hänen hallussaan lukuun ottamatta yhtä vuotta kesäkuusta 1965 kesäkuuhun 1966, kun ennätysmiehenä oli 475 cm hypännyt Sergio Rossetti. Ennätyksensä Dionisi menetti Mauro Barellalle vuonna 1984. Italian-mestaruuksia Dionisi voitti kymmenen, mihin on seiväshyppääjistä yltänyt hänen lisäkseen vain Danilo Innocenti. Dionisin mestaruusvuodet olivat 1964–1971 sekä 1977–1978.


title: Caitlin Stasey

text: Caitlin Jean Stasey (s. 1. toukokuuta 1990 Melbourne, Australia) on australialainen näyttelijä, joka tunnetaan Rachel Kinskin roolista "Neighbours"-televisiosarjassa. Hän esiintyi sarjassa elokuusta 2005 helmikuuhun 2009. Elokuvadebyyttinsä Stasey teki australialaisessa nuortenkirjafilmatisoinnissa "Huomenna taistelun alettua" vuonna 2010. Vuodesta 2013 hän on näytellyt Kenna-hovineitoa televisiosarjassa "Valtiatar".


title: Aldo Righi

text: Aldo Righi (s. 29. heinäkuuta 1947) on italialainen yleisurheilija. Hän oli maansa kaikkien aikojen ensimmäinen seiväshypyn arvokisamitalisti.


title: Aldo Righi

text: Righi saavutti seiväshypyssä pronssia Ateenan EM-kilpailuissa 1969 tuloksella 510 cm. Maansa ennätystä hän ei parantanut koskaan vaan sitä piti hallussaan Renato Dionisi, joka ennen Ateenan EM-kisoja oli ylittänyt jo 530 cm. Hän ei myöskään voittanut ulkoradoilla yhtään Italian mestaruutta ja sisäradoillakin vain vuonna 1970.


title: Leppävaaran Pallo

text: Leppävaaran Pallo (lyh. LePa) on vuonna 1957 perustettu junioritoimintaan keskittyvä espoolainen jalkapalloseura. Se on toiminut vuodesta 2001 lähtien FC Espoon kasvattajaseurana yhdessä FC Kasiysin ja KaPyn kanssa. LePan edustusjoukkue pelasi korkeimmillaan kakkosessa.


title: Syndrome

text: Syndrome on 28 melodian miksattu teos, joka oli myös hollantilaisen Ed Starinkin toinen syntetisaattorilla tehty albumi. Albumi on vuodelta 1983 ja se sisältää Vangeliksen ja Jarren ohella paljon tuon ajan syntikka-popin hittejä eri yhtyeiltä. Levyn avaus, sekä päätös ovat itse Starinkin sävellyksiä, mutta niiden välilläkin on neljä hänen itsensä säveltämää melodiaa.


title: Syndrome

text: "Syndromen" jälkeen on julkaistu "Synsation" (1985), joka on sisällöltään samanlainen kuin edeltäjänsäkin.


title: Lisäarvo

text: Lisäarvo on marxilainen kansantaloustieteellinen termi, joka osoittaa, miten paljon työnantaja ja omistaja jättää maksamatta työn tuottamaksi katsottavasta arvosta sen tekijöille. Sanaa lisäarvo käytetään yleiskielessä usein myös kun viitataan arvonlisään. Kauppatieteissä on haluttu pitää nämä kaksi käsitettä myös sanastollisesti tiukasti erillään.


title: Lisäarvo

text: Ajatuksen perustana on se, ettei liiketoiminnassa tarvita voittoa riskin kattamiseksi ja että tulonjako on niin jäykkä, että se synnyttää epäoikeudenmukaisen tulonjaon.


title: Lisäarvo

text: Lisäarvoteorian heikkouksiin kuuluu se, ettei se hintoja arvostaessaan ota huomioon erilaisia kustannushintatasoja eri maiden välillä johtuen luonnonoloista tai muista työstä riippumattomista tekijöistä.


title: Salibandyliigan kausi 2002–2003

text: Kausi 2002–2003 oli salibandyliigan 17. kausi. Miesten Suomen mestaruuden voitti Espoon Oilers ja naisten mestaruuden Tampereen Classic.


title: Salibandyliigan kausi 2002–2003

text: Miesten mestaruuden voitti Oilers ja runkosarjan voittanut Josba oli hopealla. Pronssi meni HIFK:lle. Runkosarjan pistepörssin voitti Josban Esa Jussila tehden 29 pelatussa ottelussaan 68 pistettä, joista 24 oli maalia ja 44 maaliin johtanutta syöttöä. Pudotuspelien pistepörssin voitti Josban Janne Tähkä tehden 10 pelatussa ottelussaan 21 pistettä, joista 15 oli maalia ja 6 maaliin johtanutta syöttöä.


title: Salibandyliigan kausi 2002–2003

text: Naisten mestaruuden voitti Classic. Hopeaa sai SSV ja pronssia Erä III. Runkosarjan pistepörssin voitti Classicin Petra Mäntynen, joka teki 22 pelaamassaan ottelussaan 61 pistettä, joista 33 oli maalia ja 28 maaliin johtanutta syöttöä. Hän voitti myös pudotuspelien pistepörssin tehden 11 pelaamassaan ottelussa 29 pistettä, joista 17 oli maalia ja 12 maaliin johtanutta syöttöä.


title: The Hush Sound

text: The Hush Sound on indie-yhtye Yhdysvalloista. Aiemmin yhtye kulki nimellä The Hush, mutta kyseinen nimi oli jo käytössä toisella artistilla. Sekaannusten välttämiseksi nimi muunnettiin The Hush Soundiksi.


title: The Hush Sound

text: The Hush Soundin perusti Greta Salpetar yhdessä Bob Morrisin kanssa. Kaksikko tapasi toisensa Gretan ollessa 12-vuotias, Bob oli tuolloin 15. Greta harrasti klassista pianon soittoa, kun taas Bob rakasti rockmusiikkia.


title: The Hush Sound

text: Virallisesti yhtye perustettiin Vuoden 2004 loppupuolella. Yhtyeen alkuaikoina kaksikko soitti pelkästään akustista musiikkia, Bob säesti kitarallaan Gretan pianoa. Pari kuitenkin tuli siihen tulokseen, ettei tämä riittänyt heille – saadakseen haluamansa soundin he tarvitsisivat yhtyeelleen basistin ja rumpalin. Löydettyään yhtyeelle rumpalin Darren Wilsonin sekä basistin Chris Fallerin The Hush Sound suuntasi levytysstudioon.


title: The Hush Sound

text: Ilman levy-yhtiön tukea The Hush Sound julkaisi ensimmäisen pitkäsoittonsa "So Suddenin" 11. lokakuuta 2005.


title: The Hush Sound

text: Panic! at the Discon kitaristi Ryan Ross törmäsi yhtyeeseen purevolume-sivustolla. Pidettyään kuulemastaan Ross kertoi yhtyeestä Fall Out Boyn Pete Wentzille, joka kiinnostui The Hush Soundista niin, että ehdotti sopimusta levy-yhtiönsä Decaydance Recordsin kanssa.


title: The Hush Sound

text: Levytyssopimuksen jälkeen yhtyeen ensimmäinen albumi "So Sudden" julkaistiin uudelleen Decaydance Recordsin alaisena. Pian tämän jälkeen yhtye aloitti seuraavan albumin työstämisen. "Like Vines" valmistui syksyllä 2006, levyn tuotti Sean O'Keefe yhdessä Fall Out Boyn Patrick Stumpin kanssa.


title: The Hush Sound

text: 23. lokakuuta 2008 The Hush Sound ilmoitti MySpace-sivullaan basistinsa Chris Fallerin eroavan ja tämän tilalle liittyvän Mike LeBlancin.


title: Cool'n'Quiet

text: Cool'n'Quiet on AMD:n kehittämä suorittimen virransäästötekniikka. Tekniikka toimii laskemalla suorittimen kellotaajuutta ja alentamalla käyttöjännitettä suorittimen käyttöasteen ollessa vähäinen. Tekniikan tavoitteena on alentaa suorittimen virrankulutusta ja lämpötilaa mahdollistaen näin tuulettimen hiljaisemman toiminnan. Tekniikka on samankaltainen kuin Intelin SpeedStep-teknologia.


title: Dead Memories

text: Dead Memories on yhdysvaltalaisen metalliyhtye Slipknotin single vuodelta 2008. Kappale julkaistiin myös vuoden 2008 albumilla "All Hope Is Gone". Kappaleesta on tehty musiikkivideo.


title: Jean Shiley

text: Jean Shiley Newhouse (20. marraskuuta 1911 Harrisburg, Pennsylvania – 11. maaliskuuta 1998 Los Angeles, Kalifornia) oli yhdysvaltalainen korkeushyppääjä, olympiavoittaja Los Angelesissa 1932.


title: Jean Shiley

text: Shiley sai saman tuloksen Mildred Didriksonin kanssa olympiakarsinnoissa. Tämä oli enteellistä, sillä itse kisoissa molemmat hyppäsivät 165 ja joutuivat uusimaan kultamitalista. Varsinaisessa kilpailussa molemmat olivat pudottaneet kolmesti korkeudesta 167, mutta uusinnassa molemmat ylittivät sen. Didriksonin hyppy hylättiin "sukeltamisen" takia ja Shiley sai kultaa. Shileyn tulos 165 oli maailmanennätys, uusinnassa hypättyä kaksi senttiä parempaa tulosta ei sellaiseksi hyväksytty.


title: Jean Shiley

text: Vuoden 1936 olympialaisiin Shiley ei saanut enää osallistua, koska hänet katsottiin silloisten tiukkojen amatöörisääntöjen puitteissa ammattilaiseksi hänen toimittuaan uimaopettajana.


title: Giuseppe Gentile

text: Giuseppe Gentile (s. 4. syyskuuta 1943) on entinen italialainen kolmiloikkaaja ja olympiamitalisti. Hän esiintyi myös elokuvissa.


title: Giuseppe Gentile

text: Gentile sijoittui kolmiloikassa yhdeksänneksi Budapestin EM-kilpailuissa 1966 tuloksella 16,15 m. Méxicon 1968 olympialaisten karsintakilpailussa hän hyppäsi uuden maailmanennätyksen 17,10 m. Seuraavan päivän loppukilpailussa hän paransi maailmanennätystä tulokseen 17,22 m, mutta Neuvostoliiton Viktor Sanejev ja Brasilian Nelson Prudêncio hyppäsivät vieläkin pidemmälle, joten Gentile sai palkinnoksi olympiapronssia. Ateenan EM-kilpailuissa 1969 hän sijoittui seitsemänneksi tuloksella 16,03 m ja Helsingin EM-kilpailuissa 1971 12:nneksi tuloksella 14,00 m loukkaannuttuaan kilpailuhypyssään. Sisäratojen EM-kilpailuissa hän sijoittui neljänneksi Dortmundissa 1966, viidenneksi Madridissa 1968 sekä seitsemänneksi Wienissä 1970.


title: Giuseppe Gentile

text: Gentile voitti Italian mestaruuden pituushypyssä vuonna 1968 sekä kolmiloikassa vuosina 1965, 1966, 1968, 1970 ja 1971. Hän teki pituushypyn Italian ennätyksen hyppäämällä 17. elokuuta 1968 Chorzówissa tuloksen 791 cm. Hän ylitti tuolloin ensimmäisenä italialaisena Arturo Maffein Berliinin 1936 olympialaisissa hyppäämän tuloksen 773 cm. Kolmiloikan Italian ennätystä hän paransi kahdeksan kertaa: ensimmäisen kerran vuonna 1965 tulokseen 16,17 m ja viimeisen kerran Méxicon olympialaisissa. Hänen Méxicon-tuloksensa säilyi Italian ennätyksenä lähes 31 vuotta.


title: Giuseppe Gentile

text: Gentile näytteli Maria Callasin tähdittämässä, vuonna 1969 valmistuneessa elokuvassa "Medeia" sekä useissa italowesterneissä.